Gartzia II.a Antso Gaskoiniakoa - Wikipedia, entziklopedia askea.\nGartzia II.a Antso, Okerra ezizenaz ezaguna, (?-930) Baskoniako dukea (887-930) izan zen.\nArnaldo Gaskoiniakoaren lehengusua ere izan liteke, iturri batzuen arabera dukeorde izan zen 864an bere aita hil eta adintxikikoa zenean. Besteek, berriz, Arnaldo Antsoren oinordekotzat hartzen dute eta urte berean hil zutela diote. Edonola ere, Gartziak 887an boterea lortu zuen.\nUrte hartan Akitaniako beste handikien artean zegoen Bourgesko biltzarrean, Karlos Lodiaren erreinaldiaren hasieran eskualdeko jarrera finkatzeko egina. 904an comes et marchio in limitibus oceani, hau da, "konde eta margrave ozeanoaren mugetaraino" titulua erabiltzen zuen. Gartziak Bordeleko konderria dukerrian barneratu zuen. Gartziaren alaba Andregotok Gilen Antso Gaskoiniakoa ezkondu zuen.\nGartziak Amuna ezkondu eta sei seme-alabak izan zituzten:\nAzken aldaketa 14 azaroa 2020(e)an, 10:02(e)tan\nOrriaren azken aldaketa: 14 azaroa 2020, 10:02.


Potsdamer Platz - Wikipedia, entziklopedia askea.\nPotsdamer Platz Berlingo tokirik azpimarragarrienetako bat da. Plaza honetan egiten da, urtero, Berlingo Zine Jaialdia, Berlinale bezala ezagunagoa, non urrezko hartzak ematen zaizkien, sari bezala, jaialdiko filme hoberenei.\nSony Centerren kupula, Helmut Jahnena, Potsdamer Platz berriko eraikinik bereizgarriena. Irudi gehiago\n52°30′34″N 13°22′35″E / 52.5094°N 13.3765°E / 52.5094; 13.3765Koordenatuak: 52°30′34″N 13°22′35″E / 52.5094°N 13.3765°E / 52.5094; 13.3765\nPotsdam Gate (en)\nPlaza honetan egin izan da, XIX. mendetik, merkataritza eta kultura aktibitate handia. Toki honetan jarri zen Europako lehen semaforoa.\nPotsdamer Platz plazak, Berlingo gainontzeko tokiek bezala, aliatuen bonbaketa jasan behar izan zuen Bigarren Mundu Gerraren azken hilabeteetan, bertako eraikinak, ia erabat suntsiturik geratu zirelarik.\nAliatuek hiria hartu ostean, Potsdamer Platz, sobietar eta estatubatuar protektoratuak banatzen ziren tokian geratu zen. Berlingo Harresiaren eraikuntzarekin, bere mendebaldeko zatian zeharkatzen zuena, erabilezina zen inoren lurrean geratu zen, eta ez zen berreraikia izan, Ekialdeko Berlingo merkataritza etorbide nagusitik oso gertu egon arren. Harresia erori ondoren, berlindarrak, Potsdamer Platz berrabiltzeko lanetan hasi ziren, hamarkada bat baino gutxiagoan lortu zutena.\nTokiaren egungo arkitekturak, ez du jatorrizkoa inondik inora ere oroitarazten.\n1924ko Trafikoaren Dorrearen kopia\n(Alemanez)Kulturforum am Potsdamer Platz\nMultimedia: Potsdamer Platz (Berlin)\nAzken aldaketa 15 abendua 2019(e)an, 01:04(e)tan\nOrriaren azken aldaketa: 15 abendua 2019, 01:04.


Osteguna, 2020ko abenduak 17\nEgitearen kultura balioan jartzeko topagunea\nEGINZALEAK! egitearen kultura balioan jartzeko topaketa da, sorkuntza, kultura digitalaren eta praktika irekien inguruan garatutako proiektuak bilduz. Topaketa Tabakalera eta Medialab Tabakaleraren inguruan, urtean zehar esparru horietan egindako lanen erakuslehioa da, antzeko logikak eta praktikak partekatzen dituzten beste proiektu eta eragileak ere bertara gonbidatuz..\nAsteartea, 2020ko abenduak 15 > Osteguna, 2020ko abenduak 17 / Egun osoa\nXV Kultura feminista jaialdia\nFeministaldia, kultura feminista jaialdiaren XV edizioa hartuko du Tabakalerak 2020ko abenduaren 14tik 19ra.\nAstelehena, 2020ko abenduak 14 > Larunbata, 2020ko abenduak 19 / Egun osoa Lekua: Tabakalera\nZuzeneko artea. Amigas Donosti kolorez betetako pasealekua. Argazkia da nire lanaren oinarria.\nLaborategiak herritar berrikuntzarako bide gisa\nLaborategiak, fablabak, laborategi hiritarrak, sorkuntza eta berrikuntza guneak eta antzeko egiturak sortzen dituzten proiektu eta espazioak gero eta ohikoagoak dira gure inguruan. Litekeena da etorkizun hurbilean esperimentatzeko, ikasteko eta sortzeko espazioen ezaugarriak konbinatzen dituzten gune hibrido horietako asko ohikoak izatea...\nOsteguna, 2020ko abenduak 17 / 12:00 Lekua: Online\nArts at labs\nKimikariak, biologoak, fisikoak, informatikoak eta, azken aldian, makerrak, laborategi mota ezberdinetako biztanleak izan dira. Baina, zer egiten dute artistek itxuraz zientzia eta ingeniaritza helburu duten gune hauetan?\nOsteguna, 2020ko abenduak 17 / 18:00 Lekua: Online\nBisita honen bidez arte garaikidera hurbiltzeko modu berriak esperimentatuko ditugu, "Zin Ex. Abstrakziotik algoritmora " erakusketa oinarri hartuta.\nOsteguna, 2020ko irailak 24 > Osteguna, 2021ko urtarrilak 21 / 18:00 Lekua: Erakusketa Aretoa\nBisita gidatua doan Jon Cazenave argazkilari donostiarraren Galerna erakusketara, Oskar Alegriaren eskutik. (EU)\nCUENTO DE OTOÑO (Conte d’automne), Éric Rohmer, Frantzia, 1998, 110'\nFokua: Éric Rohmer\nÉric Rohmer zinegileari eskainitako atzerabegirakoa.\nOsteguna, 2020ko abenduak 17 / 19:00 Lekua: Zinea\nGasteizko hirukotea, Raúl Ramos (ahotsa eta gitarra), Iñaki Calzadak (baxua) eta Fernando Martínezek (bateria) osatua.\nSandra eta Myriam RZM: Kontzertua\nSandrak bere azken proiektua aurkeztuko du, Desmesura izena daramana eta zuzenekora egokituko duena; Myriam RZMak, aldiz, soinu-tresna autofabrikatuekin egindako soinu-saio performatiboa eskainiko du.\nOsteguna, 2020ko abenduak 17 > Asteazkena, 2021ko otsailak 10 / 19:30 Lekua: Sala Z\nNoiz arte: Igandea, 2021ko otsailak 14 / 12:00 Lekua: Kutxa Kultur Artegunea\nNoiz arte: Igandea, 2021ko otsailak 21 / 10:00 Lekua: Kutxa Kultur Plaza\nKutxa Kultur Modak kultura tradizional inklusiboa bultzatzen du DravetTzari\nNoiz arte: Asteazkena, 2021ko urtarrilak 6 / 10:00 Lekua: Kutxa Kultur Plaza


Aldaketa garaia iritsi da!\nLourdes Idoiaga 2018 mai 27 Debagoiena 2\nBost urte bete dira EH Bilduren gobernuak Oñatin atez ateko sistema inposatu zuenetik hondakinak batzeko. Bost urte hauetan inposizioa eta deserosotasuna izan dira nagusi herritar askorentza...\nAlex Ugalde 2018 mai 26 Debagoiena\nHiri feministak eraikitzeko erronka\nEva Abuin 2018 mai 26 Debagoiena\nApirileko udalbatzan Mugikortasun Plana onartu zen, aho batez.\nUda berriro hemen dugu\nJose Luis Madinagoitia 2018 mai 26 Debagoiena\nA ze negua aurtengoa!\nPPNV: "Printzipio" kontuak eta benetako lehentasunak\nIgor Tome 2018 mai 25 Debagoiena\nBerriro egin duzue. Hamaikagarrenez. Ez dugu esango gehiegi harritu gaituela, tamalez ohituta baikaude zuen aurpegi bikoitzeko joko politikora. Egun berean, goizean Gasteizen erabakitzeko eskubidea...\nAne Zuazubiskar 2018 mai 25 Debagoiena\nA aldea: neska gazte bat amorruz, kezkaz. Ez ote duen jasotzerik ematen duen beste. Enpatia kontua dela. “Gu-txi-e-ne-ko-a”, esan du, silabaz silaba. Ulertzeko horren zaila ote den, bir...\nOihana Irazu 2018 mai 25 Debagoiena\nEskoriatzako EzkoZap kolektiboko kideok eskerrik beroenak eman nahi dizkiegu Leo Bassik Amaia antzokian pasa den maiatzaren 13an taularatutako El último Bufón ikuskizuna posible egin ...\nAritz Arrieta Kabiketa 2018 mai 25 Debagoiena\nGure bizitzan, bide berri bat hartzen dugunean, beste bide edota bizimodu batzuk uzten ditugu alde batera, eta, gainera, betiko utzi ere. Hori horrela da, eta onartu beharra dago, bizitzaren patua ...\nMikel Errasti Legazpia 2018 mai 20 Debagoiena\nAskotan esaten dan moduen, hobe berandu iñoiz ez baiño...\nAnder Etxeberria 2018 mai 20 Debagoiena\nHartu hiru hitz eta lotu itzazu. Milioika konbinazio egongo dira, baina gutxi izango dira honelako ederrak: bihotzeko amatxo maitea. Hitz horietako bakoitzak aparteko indarra badu ere, ordena horre...\nUnai Busturia 2018 mai 19 Debagoiena\nJosu Garitaonandia 2018 mai 19 Debagoiena\nErrenta aitorpena egiteko garaian gaude; pertsona bakoitzak dituen ondasunekin gizarteari egin behar dion ekarpena neurtzeko garaia.\nEz al dugu inoiz ikasiko?\nAitor Orobengoa 2018 mai 19 Debagoiena\nDuela 30 urte industria alorrean hauek ziren berrikuntzan eta kalitatean mundu-mailako aberri aitzindariak: Alemania, Japonia, Suitza eta Ameriketako Estatu Batuak. Ez naiz ari aberastasunaz, kalit...\nJuan Ramon Garai 2018 mai 18 Debagoiena\n1938an Euskal Herriko 1.012 preso zeuden Puerto de Santa Mariako penalean. Haietatik 633 bizkaitarrak ziren, 258 gipuzkoarrak, 73 arabarrak eta 48 nafarrak. Orduan, "biziarteko espetxe zigorrera" e...\nJose Mari Anduaga 2018 mai 18 Debagoiena\nAurten ere, maiatzaren 1erako auzoko jaietako egitaraua osatu genuen.\nElkarrekin bizi, elkarri lagundu\nJoxan Larrañaga 2018 mai 18 Debagoiena\nEz dakit Euskal Herrian gehien praktikatzen den kirola zein izango den, baina gehien txertatua eta ordu pila ematen dioguna bai: mahai inguruan egiten ditugun ospakizunak.\nIdoia Etxeberria 2018 mai 13 Debagoiena\nMaria Izaga 2018 mai 13 Debagoiena\nUdaberria martxoan iritsi zen. Ez dakit, euri tantaka, elur maluta eta txingor artean pasa dira azken hilabeteak.\nAlex Ugalde 2018 mai 12 Debagoiena\nLur azpiko bizilagunak\nNerea Makazaga 2018 mai 12 Debagoiena\nGloboz hegan egiteko gogotsu esnatu arren, eguraldi haizetsuak ohera bueltatu gintuen goizeko seietan Kapadozia zaharreko Göreme hirian.


[URTEARI SO] Feminismoa, aldarria baino gehiago - Aiaraldea.eus\n[URTEARI SO] Feminismoa, aldarria baino gehiago\nIzar Mendiguren Cosgaya 2018-12-26 11:09 Jendartea Aiaraldea\nIndarkeria matxistaren 5 kasu salatu dira mobilizazio bidez kaleetan. Saretzeari begira, topaketa ugari antolatu dira eskualdean.\nGreba feminista izan da urteko inflexio puntuetako bat. /Aiaraldea | Ikusi handiago | Argazki originala\nUrte emankorra izan da Mugimendu Feministarentzat 2018a, 2017a bezala. Izan ere, jarduera ugari gauzatu dira eskualdean barrena: eraso matxisten salaketak, topaketak, justizia patriarkalaren kontrako ekimenak, genero indarkeriari aurre egiteko protokoloen sorrerak...\nSaretzeari dagokionean, topaketak izan dira nagusi. Urtarrilean, esaterako, Arabako gazte feministen jardunaldia antolatu zuten, Euskal Herriko neska* gazteen udalekuen ondotik. Aiaraldea Ekintzen Faktoriak, berriz, jardunaldi ezberdinak prestatu ditu, Aiaraldeko Emakumeen I.Topaketa Feminista kasu. Aurrez baina, "Feminismoa Aiaraldean" jardunaldiak ospatu ziren, tokikotasunetik feminismoaren egungo diagnostikoa eta etorkizuneko erronkak elkarrekin zehazte aldera. Horren ondorio izan zen 100 lagun elkartu zituen ekaineko zita, edota segidan abiatutako ekimen sorta: feminismoa Aiaraldean webgunearen sorrera, edota Aiaraldeko Intranet Feministaren garapena.\nInstituzioek Aiaraldeko Berdintasun Foroa sortu dute, maiatzean jarri zena abian. Ildo beretik, genero indarkeriari erantzuteko protokolo bateratuak jarri dituzte martxan, baita jabekuntzarako Laia Eskola ere.\nEmakumeen ezagupen eta aitortza, modu ezberdinetan plazaratu da kalean. Urduñako Adratan elkarteak, adibidez, "XX.mendeko emakumeak" zikloa burutu zuen udazkenean. Ernaik, berriz, prozesu feministari eman dio bide, barne eta kanpo mailako dinamikekin. Aiaraldeko Mugimendu Feministak, eskualdeko norbanako eta eragileak saretzearen alde egin du; horren adibide da urtean zehar egindako kanpaina edota asanblada ireki bakoitza.\nEdozelan ere, martxoaren 8ko Greba feminista izan da urtea markatu duen gertaera nagusia, Manada auziko epaiarekin batera. Batean zein bestean, mila herritarretik gorako protestak egon ziren:\nZernahi gisaz, Greba Feminista izan da aiaraldear gehien batu dituen ekimena. Martxoaren 8ko emakumeen lanuzteek oihartzun sendoa izan zuten bailarako udalerri nagusietan. Egunean zehar herrietan gauzatu ziren mobilizazioak, eta arratsaldean Laudion:\n"Mobilizazio historikoa" izan zen, Mugimendu Feministaren aburuz. Urduñan ehunka lagun atera ziren kalera, Amurrion saltoki eta errepideak moztu zituzten, besteak beste. Hala, zaintza, hezkuntza, kontsumo eta lan greba egin zuten ehunka lagunek.\nIndarkeria matxistari aurre\nIndarkeria matxistak kolpe ezberdinak utzi ditu, baina erantzun gisa mobilizazio jendetsuak egon dira. Orotara, 5 aldiz atera ditu kalera erasotzailearekiko haserrea eta erasotuarekiko babesa Aiaraldeko Mugimendu Feministak.\nOrozkon, esaterako, abenduan eta urtarrilean bi eraso eman zirela salatu zuten 300 lagunek. Urduñan (martxoan zein maiatzean), Amurrion (apirilean) eta Laudion (urrian eta abenduan) ere antolatu dira mobilizazioak. Izan ere, emakume ugarik salatu dute kasuan kasu jasandako bortizkeria.\n<p> </p><p><iframe src="https://www.youtube.com/embed/Vti0NGlMQoI" width="560" height="315" frameborder="0" data-mce-src="https://www.youtube.com/embed/Vti0NGlMQoI">\nBestalde, emakume bat erail duten aldiro elkarretaratzeak egin dira Amurrion eta Artziniegan, Otsemeak eta Hiriska taldeen eskutik.\nAhalduntzeko ekimenen artean, berriz, Laia eskolaren aurkezpena edota "Indarrak metatzen" topaketa aipatu beharko litzateke, besteak beste. Horrez gain, etxe feministak eratzeko proiektuak prestatzeari ekin diete Amurrion eta Laudion. Amurrion, aurrekontu parte hartzaileetan aurkeztu dute egitasmoa; eta Laudion, abenduaren 29an emango dute jakitera proposamena.\nJai giroko aldarrikapenak\nHalaber, festa garaian "kaleak eta gauak gureak ere badira" lemapean mobilizazioak deitu ditu Mugimendu Feministak Urduñan, Amurrion eta Laudion:\nHala, erasoak salatzeko 24 orduko telefono zein arreta zerbitzua eskaini zuten festa nagusietan; jaietako protokoloa aktibatzearekin batera. Azaroaren 25aren bueltan ere, ekimen ugari egon ziren. Tartean, Amagoia Elezkano orozkoarrari omenaldia egin zioten Laudion, erail zuten bizitokiaren kanpoaldean lorategia atonduta:\nAzpimarratzekoa da, halaber, Aiaraldeko 12 emakumeren bizipen eta gogoetetan oinarrituta ekoitzitako "Horma ikusezinak. Mikromatxismoen arrakalak" dokumentala.


Jon Gotzon Etxebarria Martin (1934-1996), lehenengo euskaltzain santurtziarra – Bolintxi\nDenok dugu Andolin Eguskitza gogoan, goizegi hil zen Euskaltzaindiako kide santurtziarra, zeinen izena udalerriak parke bati eman zion. Ez da horren ezaguna, ordea,\natal honetara dakargun euskaldunberri honen figura. Lan handia egin zuen euskal munduan, klasikoen lanak itzuli ez ezik, hamaika artikulu idatzi zituen, bai eta olerki-sorta bat argitaratu ere Diraukit izengoitiaz. Hori guztia garai latzetan egin zuen, gainera.\n1934ko otsailaren 7an jaio zen Fermin Reparaz kalean. Ama santurtziar eta aita ortuellarraren semea (hogeita hamar urte lehenago udalerri honetako herria) hirugarrena zen zazpi laguneko familian. 12 urte zituela Arteako seminarioan (Arratia) sartu zen, non kide euskaldunak ezagututa, euskara ikastea erabaki zuen.\n1955ean lehenengo artikuluak argitaratzen hasi zen eta handik hiru urtera lehenengo olerkiak. Latinez eta grezieraz ere bazekienez klasikoen lanak euskaratu zituen, horiek Bilboko San Anton elizan On Klaudio Gallastegiren gidaritzapean osatutako talde eta argitaletxean argitaratu zituelarik. Argitaletxea itxi zutenean, jarduera honi eutsi zion “off-set”-a erabiliz berak argitaratzen zuen “Excerpta” aldizkariaren bidez.\n1966ko azaroaren 25ean Euskaltzaindiako kide urgazle izendatu zuten eta euskararen batasunari buruz orduan pil-pilean zeuden eztabaidetan aktiboki hartu zuen parte.\n1975ean, dagoeneko ezkonduta, euskara eta euskal literatura irakasle ibili zen Gernikako Seber Altube ikastolan eta institutuan. Baina ez zuen idazkuntza baztertu eta lan biak uztartu zituen 1996ko otsailaren 17an hil zen arte.\nJon Gotzon, jertse argia duela, Euskaltzaindiak antolatutako jardunaldi batzuetan.\nIrudiaren iturria: “Jon Gotzon Etxebarria” Angel Zelaieta\nJon Gotzon Etxebarriaren bizitza eta obraz gehiago jakin nahi baduzu, Angel Zelaietak idatzi eta Bidegileak Bilduman argitaratu zuen “Jon Gotzon Etxebarria” alea online irakurri edo deskargatu dezakezu.\nBestalde, euskaratu zituen testuen zerrenda “Nor da Nor” datu baserako esteka honetan duzu.\nPosted in: SANTURTZI,SANTURTZIARRAK | Tagged: EUSKALTZAINDIA, JON GOTZON ETXEBARRIA\nHiru Kontzejuek 1794an Tomas Lopez “Erregearen mendeko lurraldeetako geografoari” bidali zioten planoa


Bilbon kolektiboak elkartu dira armak bidaltzearen hipokresia salatzeko, Errusiatiak gasa jasotzen den bitartean - Ekologistak Martxan - Euskal Herria\nBilbon kolektiboak elkartu dira armak bidaltzearen hipokresia salatzeko, Errusiatiak gasa jasotzen den bitartean\n2022ko Marchren 11\nAtzo, Ekologistak Martxan, Greenpeace Euskadi, Ekosozialistak, Gerra hemen hasten da eta Ongi Etorri Errefuxiatuak Bilboko Moyua plazan elkartu ziren gas fosilaren inportazioa salatzeko eta, era berean, erregai fosilen ustiapena eta nazioarteko gatazken arteko harremana agerian uzteko. Ekitaldi sinboliko horren bidez, adierazi zuten nola gure energia-ereduak erregai fosiletan oinarrituta jarraitzen duen bitartean, ezinezkoa izango dela klima-aldaketa borrokatzea. Horrez gain, erregai fosilen eta, bereziki, gasa, eta nazioarteko gatazken arteko harreman argia ikusarazi nahi izan zuten. “Gaur bertan Zierbenan deskargatu den gasak lotura zuzena du giza eskubideak urratzen dituen eta giza bizitzak arriskuan jartzen dituen Ukrainako gatazkarekin, milaka pertsona etxetik ateratzera bultzatuz. Horregatik elkartu gara “gasak finantzatzen du gerra” lelopean eta “gerrari ez” ozen esan nahi dugu”, adierazi zuten.\nEra berean, Ukrainako erresistentziari armak bidaltzea erabaki izanak dakarren hipokresia ere mahai gainean ipini zuten. “Erabaki arduragabe horrek biktima zibilen balantzean gerra desorekatu baten luzapenean eragin dezakete, herrialde inbaditzailearekin harreman komertzialak mantentzen diren bitartean. Beraz, beste behin oihukatzen dugu: “Gerrarik ez”, bukatu zuten.\nHorrekin batera, Europari eta Espainiako estatuko gobernuari eskatu zioten “Errusiako petrolioa eta gasa alde batera uzteko eta energia berriztagarrietan, aurrezpenean eta eraginkortasun energetikoan inbertsioak bultzatuz”.\nEkimenaren antolatzaileek, alde berean gogoratu zuten nola joan den asteartean Europako Batzordeak Europar Batasunak Errusiaren gas fosilaren inportazioekiko duen mendekotasuna murrizteko plan bat argitaratu zuela, Errusiak Ukraina inbaditu izanari eta egungo energia-krisiari erantzuteko. “Gaur eta bihar Europako gobernuburuak Versaillesen bilduko dira plan hau sakonago eztabaidatzeko. Egoera horren aurrean, beharrezkoa da erregai fosilak bertan behera uzteko plan bat egitea, burujabetza energetikoranzko bidezko trantsizioa eta etorkizun ekonomiko eta laboral hobea bermatzeko”. “Nahiz eta gas fosilaren inportazio-iturri berriak bilatzea garrantzitsua izan daitekeen, gas-azpiegitura berrietan edo erregai alternatiboetan inbertitzeak ez du konponduko Europak energia-krisien aurrean duen ahultasuna, eta klima-kolapsoa larriagotzen jarraituko du”, ohartarazi zuten.\nIldo horretan, azpimarratu zuten Bilboko Portuko Bahía de Bizkaia Gas, birgasifikatzeko azpiegitura erdi-publikoa dela, Eusko Jaurlaritzak jabetzaren % 50 duelarik, Energiaren Euskal Erakundearen bitartez. Hori dela eta, Eusko Jaurlaritzari eskatu zioten “esku har dezala gas errusiarra inportatzeko kontratuak eteten edo bere instalazioetan deskargatzeko baimenik ez ematen. Kontuan izan behar da Bilbon deskargatzen den gasaren % 40 baino gehiago errusiarra dela”.\nBestealde, gasaren prezio garestiek markatutako elektrizitatearen prezio altuak direla-eta, milioika pertsona egoera ahulean jartzen dituztela salatu zuten. “Hemen elkartu garen kolektiboek merkatu elektrikoaren berehalako erreforma eskatzen dugu, energia berriztagarrien prezioak, merkeenak, fakturan isla daitezen. Era berean, erregai fosilentzako diru-laguntzei amaiera eman behar zaie eta laguntza horiek beroketa sistema jasangarrietara bideratu”, adierazi zuten.\n← Ekologistak Martxan Bizkaiaren urteko asanbladaren ondorengo bazkarirako (katering-a) izen-ematea Sagarrak-Ekologistak Martxanek bi alegazio aurkeztu dizkio Basauriko berdeguneen eta hiri-zuhaitzen ordenantzari →


Ricardo Balaca, Bigarren Karlistadako margolaria — Zumalakarregi museoa\nRicardo Balaca, Bigarren Karlistadako margolaria\nArestian Josep Lluis Pellicer aipatu genuen, “La Ilustración Española y Americana” aldizkariaren korrespontsala Bigarren Karlistadan, gaurkoan aldizkari honen beste ilustratzaileetako bat dakarkigu, Ricardo Balaca. Aldizkari honetarako lan egiteaz gain, Gerra Ministerioak gatazka honi buruzko zenbait olioren eginkizuna jarri zion.\nLisboan jaio zen 1844.ean bere familia erbesteratua zegoenean. Aita, Jose, eta anaia, Eduardo, ere margolariak izan ziren. Familiaren tailerrean trebatu zen, gero San Fernando Akademian pintura ikasketak burutuz. Garaiko pinturaren erakustoki nagusia ziren “Exposición Nacional de Bellas Artes”-en lehenengo aldiz 13 urte zituela parte hartu zuen, 2. klaseko ohorezko aipamena jasoz.\nErromantizismoaren eremuko pintura generoak landu zituen, kostunbrismoa eta erretratuak bereziki. San Telmo Museoak bere zaldi gaineko autoerretratua gordetzen du. Bilboko Arte Ederren Museoak, berriz, lau irudi kostunbrista, tartean alboan doan hau:\n"El café". Bilboko Arte Ederren Museoa.\nGerra irudiak ere landu zituen eta Bigarren Karlistadan “La Ilustración Española y Americana” aldizkariaren korrespontsala izan zen. Bertan argitaratu zituen gatazka honen erreferente bihurtu diren zenbait irudi zoragarri.\n"Gerra zibila. Boluntario karlistak." Irudiaren iturria\n"Soldadu espainiarra." Irudiaren iturria.\nGurean lan hauen eredu ugari kontsulta daitezke.\n"Lutxanako soldaduak San Migeleko zubia zaintzen, Beran". Irudiaren iturria\nBorroka bukatzear zela, Gerra Ministerioak gatazkari buruzko zenbait olio egiteko agindua jarri zion. Berari zor diogu karlisten azken garaipenaren irudi hau, Donostia inguruan gertatutako Mendizorrotzeko akzioarena, alegia.\n"Mendizorrotzeko batailaren gertakaria, 1876ko urtarrilak 29". Irudiaren iturria\nGazterik hil zen, 35 urte zituela, bere Aravacako etxean.


Hainbat aldaketa egingo dituzte hiriko kaleetan, San Sebastian eguna dela eta : Irutxuloko Hitza\nMilaka pertsona ibiliko dira Donostiako kaleetatik hilaren 19ko gauean eta 20an egun guztian zehar, horregatik, aldaketa asko egingo dituzte hiriko kaleetan, trafikoari eta oinezkoei eragingo dietenak. Era berean, udalak gomendatu du autobusa erabiltzea hirian mugitzeko, zerbitzua indartuko baitute.\nAlde batetik, haur danborrada dela eta, Erdialdeko zirkulazioa moztuta egongo da hilaren 20an, 10:00etatik 15:ooetara. Hain justu, Bulebarra eta Okendo kalea ibilgailu guztientzat itxiko dute, Argentina Errepublika kalea ohiko zentzuaren kontra jarriko dute garraio publikoarentzat soilik, eta bide horretatik atera beharko dira Okendo aparkalekuko ibilgailuak Gros aldera. Okendo, Santa Catalina eta Camino kaleetatik haur danborradako parte-hartzaileen autobusak baino ezingo dira pasa. Horretaz gain, Hernani, Urbieta, Prim, Bergara eta Idiakez kalea, zein Gipuzkoa plaza itxi egingo dituzte trafikoarentzat, haur danborrada handik pasatzen baita.\nBestalde, Easo kaleko errei bateko noranzkoa aldatuko dute, San Martin eta Mendeurrenaren kaleen artean, Amara Berriko, Loiolako, Ospitaleetako, Martuteneko eta Hernaniko autobusak eta hiriko taxi guztiak pasa ahal izateko. Era berean, Amara Berrira joateko Easo kaletik joan ahal izango da soilik, bi noranzko izango ditu, beraz, kale horrek. Amaratik eta Aldapetatik iristen diren ibilgailuek Amara Berriko noranzkoa hartu beharko dute, derrigor.\nHilaren 17tik 21era Egoiliarrentzako Aparkaleku Bereizgarria (TAO txartela) duten ibilgailu guztiek hiri osoko aparkaleku mugatuko zonaldeetan aparkatu ahal izango dute, doan. Ez, ordea, 15 minutuko guneetan, ordainketa nahitaezkoa baita zonalde horietan.\nDbus, Euskotren eta taxiak\nDbuseko hainbat lineatan aldaketak egongo dira haur danborradak irauten duen bitartean, eta zerbitzuak indartuko dituzte 19 eta 20 gauean. Euskotrenek ere hiriko joan-etorriak indartuko ditu. Ekialdebuseko autobusei dagokienez, Mirakruz kalean geldituko dira, eta ez dute zubia pasako. Aireportura doan E21 lineak eta E8 lineak, aldiz, Federico Garcia Lorcan egingo dute geldialdia.\nHegoaldeko autobusei erreparatuz, G1 lineak Aldapetatik eskuinera egingo du, Lizarra kaleko norabidean, ondoren bere ohiko ibilbideari ekiteko. A1 lineak, ordea, Federico Garcia Lorca 2 geltokian egingo du geldialdia. Bestalde, mendebaldeko autobusak Easo kaletik Antso Jakitunera joango dira, Pio XII.a-ra eta Izostegira joango dira. Era berean, TssT eta G2 lineak San Martin kaletik iritsiko dira, epaitegi zaharrean geldituz, eta UK linea Pio XII.a-tik iritsiko da, Federico Garcia Lorca 2 geltokian geldituz.\nAzkenik, haur danborradak irauten duen bitartean Bulebarreko, Askatasunaren Hiribideko eta Idiakez kaleko taxien geralekuak zerbitzuz kanpo geldituko dira, eta Askatasunaren Hiribideko alde bikoitian egongo dira, Okendo eta Santa Katalina artean.


Elkartasuna | zuIN\nCategory Archives: Elkartasuna\nPekefest elkartasun jaialdia\nUrtarrilaren 5ean, 11:00etatik 14:00ak arte, Aldai plazan ospatuko dute 8. Pekefest elkartasun jaialdia umeentzako ekintzekin, zuzeneko musikarekin eta malabareekin. Ekimenaren helburua da jostailuak jasotzea urte osoan zehar Gurutzetako ospitalean sartzen diren haurrentzat.\nGabonetako sukaldaritza et bidezko merkataritza\nAurten ere Solastiar elkarteak egingo du gabonetako sukaldaritza ikastaroa abenduaren 12an, 13an eta 14an, hau da, astearte, asteazken eta ostegunean. Ekintza doakoa izango da Zubiko Etxean 18:00etatik aurrera eta Amaia Torresek emango ditu klaseak. Halaber, elkarteak lagunduko du bidezko merkataritzako azokan abenduaren 15ean, 16an eta 17an. Lehenengo egunean, ostirala, 17:00etatik 20:00ak arte izango da eta …\nOdol ematea urtarrilan\nUrtarrilaren 26an, ostegunean, Aldai plazako sarreran egongo da odola emateko autobusa goizeko 09:30etatik 13:30ak arte.\nCoaching eta Mindfulness Ikastaroa gurasoentzat Berdintasunaren bitartez\nTailerra tailerra taldean hausnartzeko gunea izango da, gure bizitzan oinarrizkoak diren gaiak lantzeko: amatasuna eta aitatasuna, zaintzale rola, emozioen kudeaketa, genero rolak edota pertsonen arteko gatzazkak baikor kudeatzea. COACHING ETA MINDFULNESS IKASTAROA GURASOENTZAT BERDINTASUNAREN BITARTEZ LAUDION, URTARRILAREN 14, 21 ETA 28, LARUNBATAK 10:00etatik 13:00etara. Kultur Etxea. Haurtzaindegi Zerbitzua aldez aurretik abisatuta. Izena emateko: urtarrilaren 11 …\nUrtarrilaren 5ean, 11:00etatik 14:00ak arte, Aldai plazan ospatuko dute 7. Pekefest elkartasun jaialdia umeentzako ekintzekin, zuzeneko musikarekin eta malabareekin. Ekimenaren helburua da jostailuak jasotzea urte osoan zehar Gurutzetako ospitalean sartzen diren haurrentzat.\nPeruko produktuen erakusketa eta salmenta solidarioa\nSolastiar eta Coprodeli elkarteek lankidetzan antolatu dute Peruko produktuen erakusketa eta salmenta (bidezko merkataritza) Udaletxeko gela erabileraniztunean, egun hauetan: EGUNA: 16, ostirala (17:00etatik 20:00etara). EGUNA: 17, larunbata (10:00etatik 14:00etara eta 17:00etatik 20:00etara). EGUNA: 18, igandea (10:00etatik 14:00etara eta 17:00etatik 20:00etara).\nIpar-Hegoalde taldeak sustatuko du Bidezko Merkataritza abenduaren 18an, igandea, 11:00etatik 14:00ak arte San Pedro Lamuzako arkupean. Justizia sozialean oinarritutako produktuak -gabonetakoak barne- erosteko aukera eman ez ezik, saskia zozketatuko du eta bildutako dirua bideratuko dute haurren minbizia ikertzera.\n“Kafeak hartzeke” kanpaina\nNomeolvides elkarteak abiatu du “Kafeak hartzeke” kanpaina, hori kafe edo pintxo bat ordaintzean datza Arkupe, Indriska edota Kukullu tabernetan. Lokal bakoitzean idatziko dute arbelean ordaindutako kafe eta pintxo kopurua. Geroago, bitartekorik ez duten pertsonek eskatu ahalko dute bat hartzea. Gainera, elkarteak gauzatuko du gabonetako kanpaina jostailuak jasotzeko euren egoitzan Arza poligonoan. Parte hartzeko nahikoa da 622668337 telefono …\nHIESAren aurkako Munduko Eguna\nAbenduaren 1ean HIESAren kontrako Munduko Egunean banatuko dituzte preserbatiboak gazteentzat Laudioko zenbait tabernatan. Halaber, udaletxeko balkoian lazo gorria jarriko dute. Zabaldu nahi dituzten mezuak dira arreta ez galtzea gaixotasunaren prebentzioan eta ekiditea estigmatizazioa. Gainera, kanpainaren helburuak izango dira preserbatiboaren erabilera sustatzea nerabeen eta gazteen artean ekiditeko transmisio sexualeko infekzioak eta nahi gabeko haurduntzak.\nGrezian dauden errefuxiatu siriarrentzat botak biltzeko kanpaina\nLaudioko herritar batek, Leire Larisgoitiak, zenbait pertsonarekin batera, kanpaina bat abiarazi du neguko zapatak biltzeko eta Cherso herrian, Greziako iparraldean dagoen errefuxiatu eremura BEREHALA bidaltzeko. Duela hilabete han izan ziren Greziako errefuxiatu eremuetako egoerari buruzko dokumental bat grabatzen eta alor horretan lan egiten duen OCC (Open Cultural Center) GKEarekin batera, neguko zapatak biltzeko kanpaina martxan …\nOdol ematea azaroan\nAzaroaren 17an, osteguna, Ugarte Plazan, autobusean (09:45-13:15) Azaroaren 21ean, astelehena, Ardantzazarren (16:30-20:00) Azaroaren 24an, osteguna, Aretan, autobusean (16:45-20:15) Azaroaren 28an, astelehena, Ardantzarren (16:30-20:00)\nAzaroaren 3an, osteguna, Aldai Pazan, autobusean (09:45-13:15) Azaroaren 7an, astelehena, Gaztela eta Leongo etxean (16:30- 20:00) Azaroaren 14an, astelehena, Ardantzarren (16:30-20:00) Azaroaren 17an, osteguna, Ugarte Plazan, autobusean (09:45-13:15) Azaroaren 21ean, astelehena, Ardantzazarren (16:30-20:00) Azaroaren 24an, osteguna, Aretan, autobusean (16:45-20:15) Azaroaren 28an, astelehena, Ardantzarren (16:30-20:00)\nIreki zure etxeko ateak, zabaldu zure gogoa! Zer da Bizilagunak? Azaroak 13an, etorkin, errefuxiatu eta bertoko familiak bazkaltzeko elkartuko dira Araban. Gauza bera gertatuko da Euskal Herriko, Europako eta munduko herri eta hirietako beste hainbat etxeetan. Bazkari bakoitzean, bi familiaz gain, dinamizatzaile batek parte hartuko du, antolaketan laguntzeko. Familia kontzeptua, moduz zabalean ulertuta, noski: ama …\nX. Elkartasun azoka\nUrriaren 21ean Laudioko X. Elkartasun Azoka ospatuko da Herriko plazan. 11:00etatik 13:30era, hamabost elkartek eskulanekin harremana duten hainbat ekintza egingo dituzte, besteak beste, hennarekin egindako tatuajeak, eskumuturrekoak, afrikako orrazkerak, azazkalen margoketa, te arabea eta Peruko txokolate dastaketa. Ikasleei bereziki zuzendutako ekintza hauen bitartez kultura desberdinen parte bat ikusgarri egin nahi dituzte, esperientzien elkartrukea sustatuz publikoki …\nHitzaldia. Hepatitis C\nLekua: Kultur Etxea. Arraño Gela. Eguna: Irailak 20. Ordua: 18:30etan. “Guztiontzako tratamendua, orain!. Antolatzaileak: Asociación de afectados por la Hepatitis C, catp, OMNIA. Laguntzaileak: OSALDE, AHAL DUGU PODEMOS LAUDIO, CCOO, EH BILDU, IU Ezker Anitza, Socialistas, UGT\nOdola ematea bizitza ematea da!\nUztaila eta abuztuko kanpainan zehar 243 pertsonak eman zuten odola Laudion, horietako 11 berriak. Nabarmentzekoa da martxoan 187 lagun erregistratu zirela, beraz, areagotzea oso esanguratsua izan da. Osakidetzak eta Udalak, ekimen solidario honetako kideak, ohikoan mugitzen direnen harrera eta bereziki, lehen aldiz bertaratu direnena eskertu nahi dute, odola ematen jarraitu dezaten eta datozen deialdietan …\n4.462€ Ekuadorreko Gurutze Gorriarentzat\nEkainaren 17an Arabako Gurutze Gorriak 4.462 euro jaso zituen Ekuadorreko Kaltetuen aldeko elkartearen eskutik, lurrikarak bertan eragindako kalteei aurre egiteko antolatutako elkartasun jaian jasotako kopurua hain zuzen. Halaber, zozketako lehen bi sariak esleitu zituzten, Athletic Clubeko eta Saski Baskoniako jokalariek sinatutako kamisetak. Instituzio, elkarte, erakunde, komertzio eta ekintzetan parte hartu zuten 160 lagun baino gehiagori …


non-stop eskalada bloga: 2011\n2011(e)ko abuztuakren 15(a), astelehena\nKostatu zait bide hau bukatzea. Lana dezentea izan dut, bati bat txukun uztean. Gauza bat da igotzea, eta bestea, igo eta gainera bide erakargarri bat uztea. Haurreko bideetan bezala, hirugarrena dut horma honetan, lehen partea zabaldua zegoen. Hemen nabaria zen artifizial teknikaz igota zegoela hasierako luzea. Hortik aurrekoak ibili gabekoak ziren, hori nabarmena zen. Gora segitzeko gogo handia behar da, garbitzeko tarea astuna bihurtzen delako. Paretaren kalidadea orokorrean ona da, paño batzuk ba ditu oso onak direnak. Txarrena arrakalak belarrez hartuak daudela eta garbitu beharra dagoela. Txukun utzi eta gero kalidadezko bideak ateratzen dira. Bilera guztiak bi paraboltaz ekipatuak daude. Luzeetan frienak eta fisuak beharrezkoak dira. Iltzeak printzipioz ez dira behar.\nEskalatzeko garai hoberena, hegaztiak eta beren kumaldiak errespetatuz, Irailetik –Martxora izango litzateke. Nire iritziz beharrezkoa dugu begirunea izatea, ingurune hau zoragarria da eta. Ez zitzaidan gustatuko nire erruz paraje hauek hondatzea. Eskalada jasangarria posible da.\nEgilea: mikel saez de urabain gabilondo ordua: 16:35 iruzkinik ez:


Press Trips - Donostia Turismoa\nEskerrik asko gure hiriarekiko, Donostiarekiko, agertutako interesagatik. Aterako den erreportajea arrakasta bihur dadin poz handiz lagunduko dizugu. Ahalik eta elkarlan onena izatea bermatzeko, irakurri, mesedez, partaidetzako baldintza hauek:\nUrte osoan prentsako eskari ugari jasotzen dugu. Horregatik, garrantzitsua da zure komunikabidearen audientzia-profila eta datuak biltzen dituen formularioa betetzea zure eskaera ebalua dezagun. Prentsako bidaia batean parte hartu ahal izateko, ezinbestekoa da erreportajearen argitalpena komunikabidearekin baieztatuta egotea.\nPrestatu aldez aurretik zure prentsako bidaia\nMesedez, zurekin lankidetza izatea nahi baduzu, garrantzitsua da behar adinako aurrerapenez jakinaraztea bidaia-egitaraua prestatu, baliabide turistikoekin harremanetan jarri, erreserbak egin eta abar egin dezagun. Horregatik, mesedez, egin eskaera gutxienez sei aste lehenago.\nAntolatzen ditugun prentsako bidaietan, hiriko turismo-baliabide ugariri lankidetza eskatzen diogu. Lankidetza justifikatu ahal izateko, zure eskaera Donostiari buruzko erreportajea argitaratuko duzun komunikabideko editoreak/zuzendariak egindako egiaztapen-gutunaren bidez bermatzea eskatu nahi dizugu. Era berean, azken hamabi hilabeteotan argitaratutako gutxienez bi erreportaje bidaltzea eskertuko genizuke.\nHirira iristean, press-kit bat emango dizugu; kitak hiriko planoa, oporretako gida eta prentsa-txostena biltzen ditu. Gainera, eskatzen diguzun beste edozein informaziorekin laguntza eskain diezazukegu.\nLaguntza Donostiara iristeko\nAtzerrian dauden Turismoko Espainiako Bulegoek (OET, gaztelaniaz), kasu batzuetan, Donostiara egiteko bidaietan laguntza eskain dezakete. Nahi baduzu, zure eskaera baloratu ahal izateko hitz egin beharko zenukeen harremanetarako pertsonaren izena eman diezazukegu. Dagokizun bulegoari buruzko informazioa hemen ere topa dezakezu: www.tourspain.es/es-es/Conozcanos/Oficinas/Paginas/default.aspx.\nKazetarien ostatua kudeatu ahal izateko, bazkide diren hotelekin lan egiten dugu. Beti ezin ditugu egonaldiak doan eskaini; izan ere, hotelen interesaren esku egoten da hori.\nSaiatu goi-denboraldian ez aukeratzen\nEz ditugu babesten prentsako bidaiak goi-denboraldian (ekaina, uztaila, abuztua eta iraila) edo ekimen eta jaialdi nagusiak antolatzen diren datetan; izan ere, hiriko turismo-baliabideak eta ostatuak beteta egoten dira egun horietan.\nFilmazioak eta argazki-saioak\nSan Sebastián Film Commission. Donostian, filmazioekin eta argazki-saioekin lotutako baimenen inguruko guztia kudeatzen duen agentzia bat dago. Informazioren bat behar izanez gero: www.fomentosansebastian.org/filmcommission/\nIzartxoa (*) duten eremuak derrigorrezkoak dira\nIzena (harremanetan jartzeko pertsona) *\nKazetariaren izena *\nEremu honen formatua ez da zuzena edo baliozkoa.\nKomunikabidearen izena *\nAudientzia / Irakurle kopurua\nSare sozialak eta audientziak\nErreportajearen gaia *\nAurreikusitako argitalpen data *\nGutxi gorabeherako balio ekonomikoa\nOrrialdeko publizitate balio-ekonomikoa\nKazetariak argitaratutako beste lanei estekak\nBidaiarako aurreikusitako datak *\nEskaeraren testua *\nZerbitzuaren baldintzak onartzen ditut Eremu hau nahitaezkoa da.


Orioko traineruek irabazi dute Gipuzkoako Txapelketa - Orio - Karkara.eus\nOrioko traineruek irabazi dute Gipuzkoako Txapelketa\nKarkara 2019-07-18 08:26\nOrioko bi taldeek irabazi dute Gipuzkoako Txapelketa. Emakumezkoek, aurrenekoz lortu dute garaipena.\nGipuzkoako Txapelketa jokatu zuten atzo Donostian, ez zen ezusterik ego irabazleetan. Orio izan zen onena emakumezkoetan eta gizonezkoetan. Lehenengo aldiz irabazi dute txapelketa emakumezkoek eta hamabigarrenez gizonezkoek.\nEstropadak hasi zirenetik bi traineruak nagusi izan ziren. Emakumezkoetan ziaboga parean atzeak utziak zituen Oriok lehiakideak. Oriotarrek estropada amaitu eta 20 segundora iritsi zen Hondarribia, 42ra Arraun Lagunak eta 44, berriz, Donostiarra. Bigarren txandan izan ziren Zumaiak eta Hibaikak Donostiako taldeen denbora hobetu egin zituztenez, Euskadiko Txapelketan hartu dute parte Orio eta Hondarribiarekin batera.\nGizonezkoen kasuan pixkanaka hasi ziren oriotarrak lehiakideei aurrea hartzen. Azkenenean hamar segundoko aldea atera zioten Hondarribiari, hirugarren izan zen Donostiarra 28 segundora eta azkena izan zen San Pedro.\nEstropadatik bueltan, gaueko 22:00tan, arraunlariek herriaren harrera jaso zuten irabazitako bandera, domina eta txapelari ohore egiten.


Bizkaiko 373 ETE berrikuntza sustatzeko 2i programaren onuradun izan dira 2017an sortu zenetik - Área de prensa - Bizkaia.eus\nBizkaiko 373 ETE berrikuntza sustatzeko 2i programaren onuradun izan dira 2017an sortu zenetik\n2019(e)ko abenduaren 26(a) 10:00\nBizkaiko Foru Aldundiaren Ekonomia Sustatzeko Sailak Bizkaiko enpresen berrikuntza eta inbertsio aurreratuko 480 proiektu lagundu ditu guztira, 15,8 milioi eurorekin.\nEkonomia Sustatzeko Sailak lurraldeko enpresen lehiakortasunari ematen dion babesari eusten dio legegintzaldi honetarako lehentasunen artean eta berrikuntza sustatzen jarraituko du, helburu hori lortzeko giltzarri handietako bat den aldetik. Ildo horretatik 2017an berrikuntza eta inbertsio aurreratua sustatzeko 2i programa jarri zen abian. Programa horren bidez 3 urte hauetan 373 enpresa lagundu dira, eta guztira 15.879.377 euroko inbertsioa egin da.\nAinara Basurko, Ekonomia Sustatzeko diputatuak, azaldu duen bezala, 2i programa berrikuntzari ekiten dioten enpresa txiki eta ertainentzat pentsatutako tresna da. Berrikuntza aurrerapen teknologikoekin erlazionatzeko joera dugu beti, baina berrikuntza kontzeptu askoz zabalagoa da, enpresa baten arlo guztiak hartzen dituena eta prozesuak eta lehiakortasuna hobetzea helburu duena. Ia enpresa guztiek, txikiak izanagatik ere, badute berritzeko tartea. Eta jakin behar dute Bizkaiko Foru Aldundiak badituela lehia-jauzi hori errazteko tresnak , esan du.\n2i programak martxan daramatzan hiru ekitaldietan proiektu berritzaileen 749 eskaera aurkeztu dira. Batez beste % 64 laguntzen dira 33.000 euro inguruko batez besteko dirulaguntzarekin. Proiektu eta ekimen horiek guztiak diruz laguntzeko oinarri osoa hartzen badugu, programa honekin Bizkaiko ETEetan berrikuntzan eta inbertsio aurreratuan 122,46 milioi euro mobilizatzea lortu dugula esan behar dugu , azpimarratu du Basurkok.\n2019ko ekitaldiko datu zehatzei dagokienez, 157 eskaera lagundu dira, aurkeztutako 234 eskaeretatik. Guztira, 154 enpresari eman zaie laguntza, 4.849.550 euroko inbertsioarekin eta horrela 43 milioi euro mugitu dira berrikuntza-proiektuetan.\n2i programaren onuradun diren enpresen profila askotarikoa da. Batez besteko plantilla 30 langilekoa da, eta sektoreka manufaktura-industrian, jarduera zientifiko eta teknikoetan eta informazio eta komunikazioetan aritzen diren ETEak nabarmentzen dira.\n2i programaren xedea enpresa-lehiakortasuna hobetzeko jarduerak laguntzea da enpresako edozein arlotan berrikuntza-proiektuak garatuz, eta berrikuntza hori hala teknologikoa nola ez-teknologikoa izan daiteke. Dekretu hau Bizkaiko enpresa txiki eta ertainei zuzenduta dago, 5 eta 100 pertsona bitarteko plantillarekin, horien jarduera industria, eraikuntza, garraioa, industriarekin lotutako zerbitzuak, turismoa eta handizkako merkataritza sektoreetakoa bada.\nEkonomia Sustatzeko Sailak aholkularitza pertsonalizatua eskaintzen du berrikuntzak egin eta jauzi lehiakorra eman nahi duten enpresa eta pertsona ekintzaile guztientzat. Saileko bulegoetan eta Beaz webgunean arreta emateaz gain, informazio eskaerak egin daitezke eta www.123innovacion.eus webgunean dauden laguntza eta dirulaguntzen dekretuak kontsulta daitezke.\nAinara Basurko (mp3 1MB)


Deva errekan gora - Oñati - Goiena.eus\nDeva errekan gora\nArantzazu Ezkibel Galdos 2013-08-02 11:00\nDebagoienean Deba ibaiaren inguruan gora eta behera ibiltzen gara. Askorendako, hori da egunerokoa. Oraingoan, baina, gure ibarretik kanpo Deva errekan gora joateko irteera proposatuko dut. Urrun joan barik, Kantabrian bertan.\nAste bukaera batean egiteko moduko irteera den arren, merezi du egun batzuk gehiago geratzea. Kantabriako Potes herrirako bidea hartuko dugu Unqueran, N-621 errepidea, hain zuzen.\nDeva errekan kayak-ean\nDeva errekaren ondoan joango gara denbora guztian. Panesen, adibidez, kayak-ean ibiltzeko aukera dago. Hainbat agentziak eskainzen dute aukera hori.\nOndoren, Deva errekaren arroa estutzen joango da. El desfiladero de la Hermidara iritsiko gara. Leku ikusgarria.\nAzkenik, Potesera iritsiko gara, Europako mendietako bihotza. Liebana eskualdeko kapitala da Potes. Kale eta eraikin ikusgarriak ditu, garai bateko xarma gordetzen dutenak. Udaletxea, adibidez, XV. mendekoa da. Potesek bisitariari eskaintzen dion beste altxor bat gastronomia da: barazkiak, lekaleak, ardoa eta zezina, besteak beste.\nHerriak duen politena, baina, ingurune naturala da. Mendiz inguratuta dago eta hainbat irteera eta ibilaldi egiteko aukera dago.\nAtseden hartzeko leku aparta\nPotes baino aurrerago dagoen Camaleño udalerriko La casona de Cosgaya hotelean hartu genuen atseden guk. Lankideen oparia izan zen. Eskerrik asko, bada, lerro hauen bitartez! Gosaria, primerakoa!\nHurrengo egunean, domeka, Fuente Dé aldera joan ginen. Hainbat arrazoi tarteko, mendiko bota barik geunden, hortaz, oinetako arin batzuekin edo sandaliekin ibiltzeko moduko irteeratxoa egin genuen. Fuente Dé-ko teleferikoa hartu genuen, eta behin goian paseo bat egin genuen. Teleferikoak lau minutu behar ditu aparkalekutik gora, Álivako behatokira (1.850 metro).\nMendia gustuko dutenendako toki aproposa da. Mendi ibilaldi politak egin daitezke, eta baita eskalada praktikatu ere.


Ur termal - Wikipedia, entziklopedia askea.\nUr termalak lurpetik gainazaleko tenperatura baino 5 °C beroago irteten diren ur mineralak dira. Ur hauek Lurreko beheragoko geruzetatik datoz, beheragoko geruza horiek tenperatura altuagoan baitaude. Osagai mineralen kopuru handia izaten dute, eta hidroterapian erabili ohi dira, bainu, dutxa, arnaste, berotze nahiz ureztatzearen bitartez.\nGellert Bainuak (Hungaria)\nEl Eden Peruko bainu termalak.\n2 Konposaketa minerala\n3 Banaketa munduan\nUr izoztuak (20 °C baino gutxiago)\nUr hipotermalak (21-35 °C)\nUr mesotermalak (35-45 °C)\nUr hipertermalak (45-100 °C)\nUr burnitsuak: euren konposaketan, batik bat, burnia dute. Bereziki eraginkorra gabezia egoerak eta gibeleko kalteentzako.\nUr klorotsuak: kloroa dute. Liseri jariakinak pizten dituzte, beste batzuen artean.\nUr sulfuratuak eta sulfurotsuak: sufrearekin. Hidrologia medikoaren arloan oso erabiliak, lehenak, azidoak eta lokatztsuak dira.\nUr sulfatatuak: sufreaz gain, sodioa, kaltzioa, magnesioa edo kloroa izan dezakete euren konposaketan. Oso erabiliak dira.\nUr bikarbonatatuak: bikarbonatoarekin. Hotzak eta alkalinoak. Bihotzerre egoeretan erabiltzen dira. Sodikoak, kaltzikoak, mistoak, kloruratuak edo sulfatatuak izan daitezke.\nTxalbiriko ur termalak Aintzira Gazian Bolivia.\nIa edozein herrialdek izan ditzake ur termalak bere lurraldean. Ur termalen toki garrantzitsu asko, toki sumenditsuak dira, Zeelanda Berria, Mexiko, Japonia, Islandia, Kolonbia, Bolivia, Txile, Peru eta, AEBetan, Yellowstoneko Parke Nazionala. Uruguai iparraldean dauden Artigas, Salto eta Paisandu eta Argentinako Entre Riosko probintzian ere badaude, azken herrialde honetako garrantzitsuenak Termas de Rio Hondoko hirian, Santiago del Esteroko probintzian eta Kopahuen, Neuquengo probintzian daude. Kolonbian, Huila departamenduko Las Termales de Rivera aipatu behar da. Peru iparraldean, Kurgoseko barrutian, ur sulfurotsu eta burnitsu beroen iturburu handiak azaleratzen dira, propietate sendagarri askorekin, reumatismo kasuetarako batez ere. Hauek, El Eden, Yanasara eta Txurinen daude.\nEuskal Herrian eta gainontzeko Espainian ere daude. Euskal Herrian nabarmen daitezkeenak, une honetan, Zumaia, Zestoa, Sobron, Donostia eta Fiteron daude. Duela urte asko, Euskal Herriko beste herri batzuetan ere egon ziren. Orain, ordea, ez dira existitzen. Arrasate, Aretxabaleta eta Eskoriatzako bainuetxeak inguruan aurkitzen ziren ur termaletaz baliatzen ziren. Espainiako gainontzeko autonomi erkidegoetan, Puente Viesgokoa da ezaguna, Kantabrian, Andaluzian, Jabalkon Muinoaren pean dagoen Zujarrekoak nabarmendu behar dira.\nMundu osoko toki askok, ezaugarri geologiko honekin harremana duten izenak dituzte. Horieako batzuk, honako hauek dira:\nAguascalientes, Mexikoko estatu, udalerri eta herria.\nHot Springs, Arkansas, AEBetan (iturburu beroa)\nOymyakon, Siberian, Errusian (izozten ez den ura)\nPuruandiro (purepetxieraz ur termalen tokia) Mexikoko udalerri eta hiria.\nThermopolis, Wyoming, hau ere AEBetan (hiri beroa)\nTiflis, Georgia (toki beroa)\nSanta Rosa de Cabal, Risaralda, Kolonbia Termales de Santa Rosa eta Termales de San Vicente.\nHévíz lakua, Hungaria, munduko aintzira termal handiena.\nAzken aldaketa 2 azaroa 2021(e)an, 17:33(e)tan\nOrriaren azken aldaketa: 2 azaroa 2021, 17:33.


Futbolean ere, egurra | Kirola | Berria\nFutbola. Poloniako eta Ukrainako Eurokopa: final-laurdenak. ALEMANIA 4. GREZIA 1\nAlemaniak ez du arazo handirik izan Greziak ate aurrean jarritako hesia botatzeko, eta merezita sailkatu da finalerdietarako\nPartida beroa espero zen, baina ez da inolako istilurik egon harmailetan\nGolak: 1-0: Lahmek (38. min.); 1-1: Samarasek (55. min.); 2-1: Khedira (60. min); 3-1: Klosek (68. min); 4-1: Reusek (68. min); 4-2: Salpingidisek (89. min, pen) Epailea: Skomina (Eslovenia). Txartel horiak: Greziako Samarasi. Bestelakoak: 42.000 ikusle inguru Gdanskeko estadioan (Polonia).\nEtsipenak irentsia du Grezia, eta futbola ez da liberazio iturri izan. Ekonomian bezala, berdegunean. Greziako jendeak Eurokopan itxaropena jarrita zuen Alemaniak larrutik ordain zezan ekonomiaren bidez egunero jasanarazten dien frustrazioa. Tristea da futbola behar izatea bizitzako gaziak gozatzeko, baina halakoa da gizakia, eta garaipen txikiekin gozatzen jakin behar da. Bada ez, Alemaniak futbolean ere egurra eman zion Greziari, eta bigarren zatian isil-isilik utzi zituen zale sutsuak. Atzoko garaipenari esker Joachim Loewen taldea finalerdietan da.\nAmildegi tekniko bat ikusi zen atzo Gdanskeko zelaian. Kolorerik gabeko partida izan zen, Alemaniak bakarrik izan zuelako baloia. Greziak beldurti jokatu zuen, baloiari muzin eginez. Beldurti eta errealista agian, aurkaria hobea zelako. Baina ate zuloan sartuta ia ezinezkoa da Alemaniari irabaztea, eta Samarasek bigarren zatian sarturiko golak itxaropena piztu zuen arren, bi minutu nahikoak izan ziren futbolaren logika inposatzeko.\nEutsi, eutsi, eta ahal bazen kontraeraso bat ehizatu. Hori zen Greziaren helburua. Eta bide batez Alemania trabatzen saiatu Makos Schweinsteigerren lepotik zintzilikatuz. Baina ez, ez zuen trabatu, Khedirak jarri baitzion zentzua jokoari, eta Ozilek magia. Euren alboan Reus, Schurrle eta Klose zelairatu zituen Loewek, Muller, Podolski eta Gomezen ordez. Hautatzaileak ondo aurreikusi zuen Greziak harresia jarriko zuela ate aurrean, eta hamaikakoan iraultza txikia eginez, abiadura sakrifikatu zuen baloi tratu onaren mesedetan.\nLehen zatia norabide bakarrekoa izan zen, Greziaren aterantz. Alemaniak bakarrik izan zuen baloia, eta pazientziaz jokatu zuen. Distira eta abiadura pixka bat falta izan zitzaion, baina ezta behar ere, Greziak ez zuelako izutu. Baloia mugitzearen poderioz aukerak sortu zituen. 20. eta 25. minutuen artean lau izan zituen, bina Ozilek eta Reusek. Ondo bidean, gola denbora kontua zen.\nLahmek bota zuen harresia. Alemaniak alde batetik bestera mugitu zuen baloia ezker hegalekoak urrundik botatzeko tokia aurkitu zuen arte. Ezkerrean jokatu arren, eskuina da, eta eskuineko bikainez sartu zuen gola kapitainak (38. min). Zailena egina zen, eta arazorik gabe eutsi zion aldeari atsedenaldira iritsi arte.\nBigarren zatian Grezia oldarkorrago jokatu zuen. Gekas zelairatu zuen Feranando Santosek eta aurrelari biziak arriskua sortu zuen. Gola, halere, Alemaniaren huts baten ondorioz lortu zuen (55. min). Schweinsteigerrek baloia galdu zuen zelai erdian eta Katsuranisek pase aurreratua eman zion Salpingidisi. Hegalekoak Boatengi irabazi zion lasterraldian, eta erdiraketa Samarasek bidali zuen sarera bi erdiko atzelarien artean. Karagunisek Errusiari sarturiko golaren antz handia izan zuen.\nHarmailek eztanda egin zuten, eta Grezia mirarian sinesten hasi zen. Baina Alemaniak bost minutu baino gutxiago behar izan zituen aurretik jartzeko. Berriz ere pazientzia izan zen bidea. Ezkerretik eraso, baloia eskuin aldera aldatu, eta Boatengen erdiraketa Khedirak modu ikusgarrian errematatu zuen (60. min). Erdilariak partida ona egin zuen, eta gol batekin borobildu zuen lana.\nAlemaniak sendo jarraitu zuen, eta Klosek, buruz, sartu zuen hirugarrena eskuin hegaletik ateratako falta baten ondoren (68. min). Sifakis atezaina oso gaizki irten zen eta lana erraztu zion aurrelariari. Geroago Reus izan zen areaz kanpo aurkitutako aldaratzea baliatu zuena laugarrena sartzeko (68. min). Partida aspaldi erabakita zegoen, baina Greziak ez zuen amore eman. Emaitza justua zen, ez zuen gehiago merezi, baina borrokan jarraitu zuen, eta azkenean atontzea lortu zuen Salpingidisek sarturiko penaltiari esker (89. min).


Zergatik Aukeratu Gu | Jiangxi OK Zientzia eta Teknologia Co., Ltd.\nOK Teknologiak 10 urte baino gehiago daramatzan paper papereko makinak eta maskara egiteko makinak lantzen dituen talde sendoa eta profesionala du.\ngure burua Mr.Hu Jiangsheng gure ingeniari nagusia eta nagusia ere bada\neskarmentu handiko 60 makina diseinatzaile tekniko baino gehiago, pasaportea eta atzerriko zerbitzu esperientzia aberatsa duten 80 ingeniari baino gehiago.\nSalmenta arduradun bakoitzak gutxienez 10 urteko makineria industriaren ezagutza eta esperientzia du; beraz, berehala uler dezakete zure eskaera eta makineriaren proposamena zehatz-mehatz eman ahal izango dizute.\n2. Linea osoko "Turkia proiektua"\nLidergoa hartzen dugu industrian "giltza eskura dagoen proiektua" zerbitzu kontzeptu osoa proposatu eta ezartzeko. Gure produktuek paperezko paperezko makinatik hasi eta paper paper bihurtzeko makinak eta paketatze makinak estaltzen dituzte, gure bezeroak leihatila bakarreko zerbitzua izan dezaten. Linea osoko makinaren errendimendua eta kalitateaz arduratuko gara eta makineria hornitzaile desberdinen arteko gatazkak saihestuko ditugu.\nHainbat makina ditugu ekoizpen ahalmen desberdinekin, automatizazio maila desberdinekin, bezero guztiek beren eskala eta ahalmenarekin bat datozen makina egokienak aurki ditzaten.\n3. Kalitate ona eta arrazoizko prezioa, kezkatu gabe salmenta egin ondoren\nOK Technology kontzeptua da "Konfiantza gaitasun profesionaletatik sortzen da, konfiantza kalitate ezin hobetik dator". Kalitatea bermatzeko premisaren arabera, prezio onenak eskaintzen dizkiegu bezeroei.\nSalmenta ondorengo zerbitzu sistema oso eta egonkorrak bermatzen du bezeroak zure salmenten arduraduna eta ingeniariak azkar aurki ditzakeela eta gure taldeak telefonoz, posta elektronikoz, berehalako mezularitzaz lagunduko zaitu beti ordezko piezak erosi edo makinaren arazoak konpontzeko. Saldu osteko zerbitzuak ez du kezkarik.


Meritxel Etxagibel: «Pertsona, herri eta eskola gehiagotara heldu nahi dugu webgunearekin» | Kultura | Berria\nDurangoko 50. Azoka. Meritxel Etxagibel. Berbaro Elkarteko kidea\n«Pertsona, herri eta eskola gehiagotara heldu nahi dugu webgunearekin»\n2015eko abenduak 8 - Durango\nBerbaro elkarteak ia hogeita hamar urtean dihardu Durangaldean Haur Literaturaren Aretoa proiektua eskolaz eskola eramaten. Orain, sarera jauzi egin, eta Interneteko ataria sortu dute, www.haurliteraturaretoa.eus, proiektuaren ingurukoak jaso eta are gehiago zabaltzeko asmoz. Durangoko Azokako Saguganbaran aurkeztu dute egitasmoa.\nDuela 26 urte sortu zenuten Haur Literatura Aretoa proiektua. Zein helbururekin?\nUme eta gazteak euskaraz irakurzaletasunera bultzatzeko helburuz sortu zen proiektua, horretarako jarri zen martxan..\nZein jarduera eskaintzen dituzue?\nHaur eta Lehen Hezkuntzara bitartekoa da proiektua; urtetik urtera gehituz joan gara, eta, egun, hainbat jarduera eskaintzen ditugu. Haur Hezkuntzako ikasleentzat erakusketa girotuak eskaintzen ditugu; gela batean liburuak ipintzen ditugu, era erakargarrian, eta haurrei aurtengo argitalpenak eta iazko liburu gomendagarriak ikusi eta irakurtzeko aukera ematen zaie. Hezitzaile batzuk ere izaten dira, hainbat dinamikaren bidez, hori sustatzeko. Halaber, ipuin antzeztuak ikusteko aukera ere izaten dute. Nagusiagotxoek ere badituzte erakusketa girotuak; etapa guztietan egiten ditugu, betiere liburuak adinera egokituta. Eta antzerkia ere izaten dute, gai zehatz bat aukeratu, eta haren inguruan antzerki bat ikusteko aukera izaten dute. Nagusienek, berriz, idazle batekin elkarrizketa bat edukitzeko aukera izaten dute; haiek liburu bat aukeratzen dute, eta egilearekin elkarrizketa edukitzen dute. Halaber, Liburu Erraldoian parte hartzen dute; izenak berak dioen moduan, liburu erraldoi batzuk dira, urtero gai bat aukeratzen da, eta gai horren inguruan liburuan zerbait idazten dute. Aurten, adibidez, Ipuin zaharrak ipuin berri izan da gaia, eta ipuin berriak sortu dituzte haurrek. Ipuin antzeztuentzako eta antzerkirako aurtengo gaiak hezkidetza eta heriotza zirenez, hezkidetzaren aldetik joateko, ipuin zaharrak ipuin berri bihurtzea nahi genuen, balio horietatik, eta hori egin dute aurten liburu erraldoietan..\nEskualdeko eskola batetik bestera zabiltzate hori egiten...\nBai, hala da, liburua eramaten dugu, epe batez uzten dugu, eta, amaitzean, bila joan eta beste ikastetxe batera eramaten dugu. Aurten bost liburu erraldoi ibili dira ikastetxeetatik bueltaka, eta oso emaitza onak eman dituzte, artista batzuk dira!\nZein harrera izaten du proiektuak eskoletan, haurrengan?\nPozik hartzen dute, erakusketa girotuan adibidez, gela batean liburu piloa ikusten dutela eta, nola aztertzen dituzten, nola irakurtzen dituzten... oso polita izaten da. Gainera, ez dugu liburutegi batean formatuan jartzen, apaletan; hemen lurretik izaten dira, kuxinen gainean, edo mahai baten gainean... Erakusketa hori motibagarri edo erakargarri bihurtzen dugu.\nOrain urrats bat aurrera egin, eta webgunea sortu duzue. Zer eskaintzen duzue bertan?\nWebgunea proiektu honetatik sortu da, eta haren informazioa emateaz gain egin diren ekintzak, argazkiak, noiz egingo diren, zeren inguruan egingo diren..., harago joan gara, eta liburu bilatzaile bat ipini dugu. Baliabide didaktikoak ere ipini ditugu, eta ipiniko ditugu, berriak sortzen eta webgunean txertatuz joango garelako. Webgunea ez da bakarrik proiektuan parte hartzen duten irakasle, ume edo gazteentzat; zabalik dago interesa duten guztientzat, hezitzaile, guraso, ume edo norbanakoentzat.\nOrain arte eskualdean aritu zarete proiektuarekin. Zabaltzeko asmorik baduzue, ala agian webgunea izan daiteke tresna bat horretarako?\nBai, hori da, webgunea horretarako ere gura dugu, pertsona, herri edo ikastetxe gehiagorengana heltzeko. Lekeition ere egin genuen behin... Azken batean, guk proiektu hau dugu, denon eskura dago, eta interesa daukanak gurekin kontaktuan jarri eta azalduko diogu. Gero eta gehiago zabaldu, gu pozik.


Apirilean enpresen kopuruak gora egin du Euskadin, baina aurreko urtean baino gutxiago | Confebask\nConfebasken txostena Euskadiko enpresen kopuruaren eboluzioaz: 2017ko Apirila\nConfebaskeko azkenengo txostenaren arabera, Apirilaren enpresen kopurua igo da Euskadin, hirugarren hilabetez jarraian. Martxoarekin alderatuta, 311 enpresa gehiago daude, eta gaur egun Gizarte Segurantzan 59.112 erroldatuta daude, 2012tik dagoen kopururik haundiena.\nBeste alde batetik, langile autonomoen kopuruak gora egin du baita ere Apirilean baina bakarrik 16 pertsona gehiago daude erroldatuta. Hau da, 2013tik zenbakirik motelena. Beste alde batetik, zordunen lehiaketaz, 2017ko lehenengo hiru hilabetetan, enpresen zenbakia %7’7a jeitsi da: 72 izan dira, kopururik bajuena 2008tik.\nLabur bilduz, Apirila hilabete positiboa izan da enpresen eboluzioan, eta ez hain ona autonomoen kopuruan. Hazkundearen erritmoak osa ahula izaten jarraitzen du. Honek argi erakusten du krisiaren ateraldia zaila izaten ari dela enpreseetarako, eta neurri zehatzak garrantzitsuak direla enpresen susperraldia indartzeko.\nENPRESAK APIRILEAN EAEn


Gogobetetasuna euskal ordezkaritzak Barnahus eredua in situ ezagutzeko Danimarkara egin duen bisitaren ondoren - Eusko Jaurlaritza - Euskadi.eus\nDanimarkako Naestved herria eta adingabeen sexu-abusuen biktimei arreta emateko Barnahus eredua bi egunez bisitatu dituzten hogei bat profesionalek oso positibotzat jo dute bisita, hurbiletik ezagutu ahal izan dutelako horrelako baliabideen benetako funtzionamendua.\n“Bidaia honen balantzea guztiz ona da. Danimarkako Barnahus bat nolakoa den eta, batez ere, nola funtzionatzen duen barrutik ikusteko aukera izan dugu. Eta inplikatutako pertsonen zuzeneko informazioarekin egin dugu: Barnahuseko langileak, fiskalak, poliziak… Oso oso hezigarria”, adierazi du Eusko Jaurlaritzako Berdintasun, Justizia eta Gizarte Politiketako Beatriz Artolazabal sailburuak.\nSailburuak gaineratu duenez “Europako iparraldeko herrialdeei begiratzen diegu beti biktimen arretaren arloan jarraitu beharreko adibide gisa, baina bidaia honetan egiaztatu dugu gure baliabideak, gure antolakuntza eta langileak oso antzeko mailan daudela. Hori da, hain zuzen, Barnahus urte honen amaieran edo datorrenaren hasieran Euskadin errealitate bihurtzeko jarraituko dugun bidea”.


Zabalik Gazte Klik Klak lehiaketan lanak aurkezteko epea - Gazteberri.eus\nZabalik Gazte Klik Klak lehiaketan lanak aurkezteko epea\nAbian da Gazte Klik Klak, 14 eta 25 urte bitarteko gazteentzako argazki eta bideo digitalen lehiaketa. Argazki serieak, bideo lanak eta gif animatuak azaroaren 21era arte aurkeztu ahal izango dira. Lanak lehiaketaren oinarrietan zehazten diren formatuetan aurkeztu beharko dira. Lanak posta elektronikoaren bidez bidal daitezke gazteklikklak@gmail.com helbidera idatziz edo zuzenean CD batean Plaza Berrian (Espainia Plazan) den Gazte Informaziorako Udal Bulegoan.\nAurtengoa, Gasteizko Udalaren Gazteria Zerbitzuak antolatzen duen lehiaketaren XIII. edizioa da eta ‘Utopia’ lelopean garatuko da, hiriarekin, giza-harremanekin, teknologiarekin eta ekologismoarekin harremana duten planteamendu utopikoak bilatzen baitira. Antolatzaileek azaldu dutenez, lehiaketa horren bidez, “irudimenezko pasabideak eta lotura ausartak ezarri nahi dira historiak ematen dizkigun fikzioen eta etorkizunak dakarzkigun ziurgabetasunen artean”. “Deialdi berri honetan, gazteek, argazkigintzaren eta ikus-entzunezkoen bidez, beren ingurune hurbilean utopiari buruz duten ikuspegia islaraztea/irudikaraztea nahi dugu” azpimarratu dute.\nIrabazle suertatzen diren lanekin ‘Tetrapack’ izeneko erakusketa kolektiboa antolatuko da datorren urtearen bigarren hiruhilekoan. Aipatu erakusketa, Zas Kultur Kolektiboa ordezkatuz, Nuria Pérez Cárcamok zuzenduko du.\nAurkezten diren lan guztien artean lau aipamen berezi banatuko dira. Irabazleek 300 euroko 300 euroko lau bono trukagarria jasoko dituzte, argazki, bideo edo kultura materiala erosteko.\nTags: argazki. bideoGasteizgazteriaKlik KlaklehiaketaTetrapackUtopiaZas\nPrevious Tabua hautsi: kontaiguzu!\nNext Gora egin dute ‘sextorsion’ kasuek


Google Chrome-ek segurtasun ohar berriak agertuko dira - Web Diseinua\nZure webgunean segurtasun oharrak izango dituela esaten dizun Google-en mezurik jaso al duzu?\nMezuak honela dio:\n‘2017ko urritik aurrera, Google Chrome-k (62. bertsioa), HTTP protokolopean funtzionatzen duten webguneetan gune ez seguruak direla ohartaraziko du. Erabiltzaileak modu izkutuan edota galdetegia duten edozein orrialdetan agertuko den mezua dugu.’\nDenok dakigunez, Google Interneten ikusgarri izatea nahi dugunontzat erakunde garrantzitsua da. Izan ere, Google-ek bere datu basean dituen guneen kalitatea ebaluatzen duen algoritmo batean lan egiten du une oro.\nOraingoan, segurtasuna goratu nahi du eta ondorioz, HTTP protokolo ez-seguruetan dauden webguneak zigortu. Hemendik aurrera, gune horiek, Gune ez segurutzat joko ditu Google-ek.\nBaina, zer diferentzia dago bi protokolo hauen artean?\nBi protokoloen arteko ezberdintasunik handiena, HTTPS-ak (HyperText Transfer Protocol Secure edo HTTPS) bi protokolo ezberdin bateratzen dituen sistema bat dela da. HTTP eta SSL/TLS, azken hauek, sare baten barruan komunikazio seguruak eskaintzen dituztelarik.\nHTTPS, HTTP protokoloa segurtasun kapa batekin erabiltzen duen protokoloa da, honek, informazioa bidali aurretik, hau zifratzen dela esan nahi du.\nHTTPS segurtasun kapak\nArgi dago zeinek eskaintzen duen segurtasun gehiago. Protokolo biak zerbitzari eta bisitarien arteko informazio trukaketa eskaintzen badute ere, HTTPS-ak informazio hori enkriptatu, babestu eta hori eskuratzeko autentikazioa eskatzen du.\nHTTPS-ak informazio trukaketan honakoa eskaintzen duela esan dezakegu:\nWebgune bat baldin baduzu, eta Google-en balorazio onen artean egoten jarraitzea nahi baduzu, zure gunea HTTPS-ra ,migratzea gomendatzen dizugu. Gogoratu urriaren 1etik aurrera, zure guneko orrialde askok ez-segurutzat joko dituela Google-ek.\nOreka IT-n, migrazioa egiteko zerbitzu integrala eskaintzen dugu, ordu gutzitan zure webgunea HTTPS protokolopean zerbitzatzea eraginez, eta ondorioz Google-en zigorrik ez jasotzea lortu dezakegu. Laguntza edo aholkua behar baduzu, ez izan zalantzarik eta gurekin harremanetan jarri zaitez, sistemas@orekait.com edo area-web@orekait.com\nPosted in Seguridad web, Wordpress


Natura Eguna domekan Bergaran, herriko natur-guneak balioan jartzeko - Bergara - 2017-03-26 - Goiena.eus\nNatura Eguna domekan Bergaran, herriko natur-guneak balioan jartzeko\nJokin Bereziartua Lizarazu 2017-03-22 18:00\n2014ko Natura Eguneko jolasak, Altzasu elkartearen ondoan.\nBergarako natur-guneak balioan jartzea helburu duen Natura Eguna ospatuko da domekan Gorlan, gaur bertan berriro ere irekiko den Iturriberriko kantina inguruan. Eguraldi iragarpenak onenak ez badira ere, egitarau zabala antolatu dute; oinezko irteera, zuhaitz landaketa, natura sustatzeko jolasak... Gorlako Igoera proba amaitzen ere ikusiko dute, 13:00etan.\nBergarako natura-guneak balioan jarri. Hori du helburu nagusitzat igandean ospatuko den Natura Egunak. Ohiko zuhaitz landaketaz gain, egitaraua beste jarduera batzuekin osatu du Udalak, ingurune naturalean gozatzeko dauzkagun aukerak aprobetxatzeko eta erakusteko asmoz. Honela, 2017ko Natura Eguna Gorlan (Iturriberriko kantina inguruan) ospatuko da eta Pagolako basoaren garrantzia gogoratuko da.\nNatura Eguna antolatzeko Pol-Pol Mendizale Taldea, Mendia Bizirik eta Lokatza Ziklismo Eskola elkarteen laguntza izan du Udalak.\n09:00 Gorlara oinezko irteera.\n10:00 Gorlara igoera autobusez. Autobus geltikitik.\n10:30 – 12:15 Pagadiko zuhaitzen landaketa.\n10:30 – 12:15 Natura sustatzeko jolasak haurrentzat: Basoko sokatira eta Zuhaitz-txapak. 4 eta 10 urte arteko umeendako. Galemys Ingurumen hezitzaileen eskutik.\n12:15 Hamarretakoa Kantina aurrean, parte hartu duten haur eta gazteentzako. Udalak jarriko du.\n13:00: XLII. Gorla igoera. Txirrindularitza lasterketaren amaiera.\n13:30: Bueltako autobusa, lehen hezkuntzako haurrentzat.\n'Pagadi azidofiloa' berreskuratzea\nLandaketaren helburua da lursail horretan berezkoa (baso potentziala) den Pagadi azidofiloa berreskuratzea. Helburua pagadia berreskuratzea izanik, landatuko diren zuhaitz gehienak pagoak izango dira baina horiekin batera urkiak eta haginak ere landatuko dituzte. Landaketa honekin, Pagola-Loidiko pagadi baliotsua osatzen jarraitzea lortuko luke Bergarak.\n'Basoko sokatira' eta 'Zuhaitz-txapak'\n4 eta 10 urte arteko umeendako basoari lotutako jolasak egongo dira: Basoko sokatira eta Zuhaitz-txapak. Ingurumen hezitzaileak jarriko ditu Udalak, jarduera horiek gidatzeko. Jolas horien helburuak dira zuhaitzek eta basoak bizitzarako duten garrantzia gogoratzea eta ondo pasatzea.\nGorlara igotzeko lehen aukera oinezkoa da, Pol-Pol Mendizale Taldeak antolatu duen irteeran parte hartuta. Herritar guztiek har dezakete parte oinezko igoeran. Irteera 09:00etan izango da, Udal Pilotaleku Parean (Fraiskozuri plaza).\n... edo autobusez\nUdalak autobusa ere jarriko du. Lehen bidaian lehentasuna izango dute Lehen Hezkuntzako haurrek eta hauen gurasoek. Autobusean igotzeko 10:00etan bus geltokian egotea komeni da. Burdinaten ere hartu ahal izango da, 10:10ean, lekua baldin badago. Bigarren bidai bat ere egingo du autobusak, 10:30ean autobus geltokitik (Burdinaten ere hartu ahal izango da, 10:40ean).


Txakolin berria aurkeztu dute gaur Getarian - Aia orio - Karkara.eus\nTxakolin berria aurkeztu dute gaur Getarian\nAiora Larrañaga Solaberrieta 2021-01-17 15:27\nAiako Zudugarai eta Orioko Katxiña upategietako ordezkariak aurkezpen ekitaldian.\nEkitaldian parte hartu dute erakundeetako eta upategietako ordezkariek, tartean Aiako eta Orioko txakolindegietako kideek. Hala, aurtengo txakolina “biribila eta oso orekatua” dela azaldu du Getariako Txakolina jatorri izeneko presidente Emiliano Ostolazak.\nGaur eguerdian, ekitaldi instituzionala egin dute Cristobal Balenciaga Museoan erakundeetako eta upategietako ordezkariek, txakolin berria aurkezteko. Ez ohiko aurkezpena izan bada ere, urtero bezala, Mahasti Jauna izendatu du Getariako Txakolina jatorri izenak. Hala, pandemian egiten ari den lana eta mahats bilketa konplexu batean emandako laguntza aitortu nahi izan dio Osakidetzari. Izan ere, 2020ko mahats bilketaren aurretik 750 PCR proba antolatzeko laguntza eman zion Osakidetzak Getariako Txakolina jatorri izenari, Euskadiko mahastizaintza eta ardogintza sektorearen eta administrazioaren artean akordioa lortu ondoren. Gotzone Sagardui Osasun sailburuak jaso du oroigarria, “Osakitzeko lan profesional guztien izenean”. Sagarduik aitortu du “ohorea” izan dela aitortza hori jasotzea, baina “elkarlanaren” fruitua izan dela zehaztu nahi izan du. “Laguntza eskatu zeniguten mahats bilketan gauzak ondo joan zitezen eta ahalegindu ginen ematen. Dena dela, gauzak ez ziren behar den bezala aterako, jatorri izena osatzen duten upategien prestutasunik gabe, egin genituen PCR probez gain, lana beste era batera antolatu baitzenuten. Behin eta berriz esaten dut beste modu batean bizitzen ikasi behar dugula COVID-19ari aurre egiteko, eta hori da mahats bilketan guztion artean lortu genuena. Elkarlanean eta auzolanean oinarrituta lortu dugu hori”, azaldu du Osasun sailburuan agerraldian. Hitzartzea bukatzeko, Sagarduik gogoratu du egoera “kezkagarrian” dagoela pandemia, eta irtenbidea emateko gizarte osoaren arteko “elkarlana” ezinbestekoa dela.\n2020an 4.353.000 mahats kilo bildu zituzten Getariako Txakolina jatorri izeneko upategiek, 2019an baino %30 gehiago, eta jatorri izeneko presidente Emilio Ostolazak azaldu du “urte aparta” izan dela kantitateari eta kalitateari dagokionez, eta txakolin “biribila eta oso orekatua” lortu dutela, 11,5-12 gradu ingurukoa. Hala, hiru milioi litro txakolin ekoiztu dituzte, 3.900.000 botila inguru, hain zuzen ere. Orain, ekoizpena merkaturatzea izango da sektorearen erronka, COVID-19a dela eta salmentan jaitsi egin baitira. “Egoerari buelta eman eta hobera egitea espero dugu, ea esportazioek gora egiten duten, oraingoz nahiko geldirik dago gaia eta”, azaldu du jatorri izeneko presidenteak.\nEkonomiaren Garapena eta Azpiegituretako sailburu Arantza Tapiak sektoreak egiten duen lan bikaina azpimarratu nahi izan du gaur Getarian, eta eskerrak eman dizkie bereziki Ruth Mozo jatorri izeneko idazkariari eta Emilio Ostolaza presidenteari. Izan ere, “zailtasunak zailtasun” aurtengo txakolinaren aurkezpena egiteko “ahalegin handia” egin dutelako. “Gure produktuak merkatuan jartzeko momentuan horrelako ekimenek lagundu egiten dute. Eskerrik asko ausartu zaretelako”. Bestetik, sektoreak egindako lana aitortu du Tapiak, 2020 urtea “oso zaila” izan delako. “Txakolindegietako kide3k lortu duzue uztarekin aurrera egitea eta gaur txakolin berria aurkeztea. COVID-19ak ekarri duen ziurgabetasunari aurre egin diozue. Badakigu merkatu batzuk itxi egin direla eta ostalaritzaren gaiak ere zailtasunak sortu dizkizuela, baina uzta berria merkaturatzeko ahalegina egin behar dugu denon artean. Txakolina nazioartera ateratzeko egiten ari zineten lanari jarraipena eman behar diogu, pandemia pasako delako, eta ordurako prest egon behar dugulako. Beraz, jarri dezagun begirada etorkizunean, beti egin duzuen moduan; gure babesa izango duzue horretarako”, azaldu du Arantza Tapiak.\nGipuzkoako Foru Aldundiko Nekazaritza zuzendari Xabier Arrutik, bestalde, sektoreari eta gizarteari animo mezua bidali die, “negu luze eta gogorra izango da, baina udaberria ate joka dugu. Ilusio horrekin jarraitu behar duzue upategiek txakolina egiten. Gizarteak bizipoza falta du, eta txakolina ez da gaitzari aurre egiteko txertoa izango, baina bizipoza emateko ederra da. Hala, herritarrek jakitun izan behar dute txakolina kontsumitzea sektoreari laguntzeko modua ere badela. Beraz, bizi-poztu gaitezen gure txakolinarekin”.


Euskaraldiak badu hamaikakoa Elgetan ere - - Goiena.eus\nEuskaraldiak badu hamaikakoa Elgetan ere\nElgetako Euskaraldia batzordea 2018-06-20 12:17\nElgetarrok atzo aurkeztu genuen Euskaraldia: 11 egun euskaraz ekimenaren herriko hamaikakoa.\nEkimenera gerturatu eta enbaxadore izango den lagun taldeak herriko plazan egin zuen talde argazkia. Haiekin batera hainbat lagunek atera zuten argazkia: udal ordezkariak, Goibeko Euskaltzaleen Topaguneko kideak, merkatariak, Kantsatzeke mendi taldeko ordezkariak, guraso elkarteko kideak, herriko berbalagun dinamikako kideak… Adin eta eragile talde desberdinetako herritarrek baliatu dute agerraldia azaroaren 23tik abenduaren 3ra egingo den ariketa sozialean parte hartzeko deia egiteko.\nElgetako hamaikakoa hamaika lagunekoa baino handiagoa izan da, eta Euskaraldia: 11 egun euskaraz ekimenean parte hartzeko dei egin dute belarriprest eta ahobizi rolen bitartez. Hamaikako horretan daude Ane Bilbao, Mariasun Agirre, Agurtzane Ormaetxea, Ane Miren Alberdi, Julian Markiegi, Elena Elkoro, Kristina Gabilondo, Eleder Lozano, Marta Torres, Goiatz Agirre, Sonia Miranda, Paula Palacios eta Haritz Gallastegi.\nHamaikakoa aurkezpenarekin pozik, Elgetako Euskaraldia batzordetik jakinarazi dute taldeak lanean jarraituko duela aurrerantzean egitekoak diren ekintzak antolatzeko. Batzar bat dago osatuta eta irekia da. Herritar guztiak daude parte hartzera gonbidatuta.


“Hobe zisko eginda egon arte ez itxarotea” | Aixebe & Abante\n“Hobe zisko eginda egon arte ez itxarotea”\nPosted on marzo 16, 2012 por Oier Gorosabel Larrañaga en aseguroak, fisioterapia, holistika, laborala, masajea // 0 Comentarios\nIrudia: Yevgeny Khaldei.\nMina sentitzean bakarrik gogoratzen gara beraiekin; fisioterapeutak ostera, asko lagundu gaitzakete horretara heldu baino lehenago. Oier Gorosabelekin egon gara honi buruz berbetan.\nG. Zuengana joateko lesio larri bat euki behar da?\nE. Ez dago zertan. Terapia fisikoak lesio mota asko tratatzeko aukera ematen digute, larrienak barne, eta beharbada hori da gure alderdirik ezagunena. Gehiago esango dizut: askotan, beste lekuetan masajeak hartzen mina kendu ezinda dabilen jendea etortzen zaigu, “azken erremedio” legez. Hasiera-hasieratik etorrita lehenago konponduko zen arazoa, baina…\nG. Aseguroko pazienteak hartzen dituzue bakarrik, ala partikularrak ere bai?\nE. Biak, baina lan egiteko modua desberdina da. Aseguroak pazientea larri egon arte itxaroten dute, guri bidali aurretik; horretara tratamendua mingarria izaten da, pazientea askotan etorri behar izaten da, egunero… Baina hobe zisko eginda egon arte ez itxarotea: partikular etortzeko aukera ere baitago. Modu honetan saio gutxiago behar izaten dira, tratamendua atseginagoa da eta gainera eskuak libre izaten ditugu gorputza globalean aztertzeko.\nG. Zertarako gorputza globalean aztertu?\nE. Gorputzeko atal bat minduta badugu askotan minaren jatorria beste bat da. Adibidez: nik belauneko mina badut, horren jatorria bizkar hezurra izan daiteke; era berean, bizkarrekoak hesteekin zerikusia izan dezake… Kasu honetan, belauneko min hori sendatzeko ezinbestekoa izango da bizkarra eta erraietako arazoak konpontzea, mina bueltatzea ez ba dugu nahi.


«Helmugara asebeteta iristea gustatzen zait, hori da emaitzarik onena» - Goierriko Hitza : Goierriko Hitza\nOihana Azkorbebeitia (mendi korrikalaria)\n«Helmugara asebeteta iristea gustatzen zait, hori da emaitzarik onena»\nOihana Azkorbebeitiak (Abadiño, 1981) ondo ezagutzen du Zegama-Aizkorri maratoia. Etxeko lasterketa gisa du eta lehen aldiz duela 12 urte egin zuenetik ez du ia inoiz hutsik egin.\nUrduritasunik izaten al da irten aurretik edo lasaitasunez hartzen duzu lasterketa?\nEz naiz oso urduri jartzen den horietako. Gainera, Zegama-Aizkorri lasterketa etxekoa bezala da oso ondo ezagutzen dugulako. Ez dut beste lasterketa batzuetan dagoen ondo egin behar hori. Nik beste modu batean bizi dut, jai baten moduan nolabait esateko. Urduritasuna ilusio modura izaten dut.\nKorrikalarion artean aurrez hitz egiten al duzue Zegamaz?\nBai data gerturatu hala izaten da batzuen ahotan, ea motorrak berotzen ari garen Zegamarako edo. Ez da urtean zehar izaten dugun arduretako bat, baina bai ordea gerturatu ahala presentzia gehiago hartzen duen zerbait. Gehienbat data gainean ikusten dugunean jendea gogotsu sumatzen da aurrez.\nFrantzian eta Japonian lehiatzetik zatoz.\nFrantzian laugarren amaitu nuen maiatzaren 19an. Nire gusturako eguraldi ederra genuen korrika egiteko, fresko. Eta aurrez Japonian Munduko Txapelketak izan genituen. Bertan Kilometro Bertikalean lehenengo eta maratoian zortzigarren. Azken urteetan nengoen antzeko mailan nator Zegamara.\nEz da lehen aldia Zegaman, ezta gutxiago ere… Zenbaketa buruan al daramazu?\nZehazki ez, baina lehen aldiz 2007 edo 2008 urtean irtengo nintzen. Gerora ia urtero egin dudan lasterketa bat da. Bi geldialdi egin nituen haurdunaldiengatik, beraz kalkuluak eginda hamaikagarrena edo hamabigarrena izango da aurtengoa. Aspalditik ezagutzen dut Zegama.\n«Jai baten moduan bizi dut nik Zegama.\nUrduritasuna ilusio modura izaten dut»\n«Aurrekoengan pentsatzen estresatu\negiten naiz, beraz nire lana egiten dut soilik»\nZaleen berotasunak ez eragitea zaila al da?\nGora behera askokoa da zentzu horretan, puntu bero batzuk daude non jende asko pilatzen den eta momentu horretako berotasuna kontrolatzen jakin behar duzu gero behea ez jotzeko. Une horiek gestionatzen jakin behar da bestela erre egiten zara. Aizkorri igotzen berotzen bazara, oraindik mundu bat duzu aurretik. Zentzu horretan, norbere sentsazioak kontrolatzeak izugarrizko garrantzia du Zegaman. Lasterketa luzea da, beraz lasai hartu behar da.\nZegamak baduela zerbait esan ohi da. Korrikalariok zer ikusten diozue berezi?\nNik giroa azpimarratuko nuke. Batzen den jende kopurua izugarria da. Lasterketa bera oso polita da, Zegamatik hasi eta Aizkorriren beste alderaino. Egia da munduan zehar badirela paisaia ikusgarriagoak zentzu horretan. Jende asko batzen delako da berezia, giro ederra sortzen da eta Euskal Herri guztiak parte hartzen duen lasterketa bat da gainera.\nLasterketa gogorra da eta iaz eguraldiak lagundu ez bazuen ere, aurtenoan bero gehiegi?\nEgunero ari naiz Euskalmeten begira. Nik astean zehar tenperaturak jaisteko desioa izan dut begiratzen nuen bakoitzean, eta goian haizea ibiltzea espero dut. Tenperatura altuekin eta hezetasunarekin, deshidratatzeko eta muskulu-kalanbreak izateko aukera handiagoa dago.\nZe helburu duzu aurtengoan?\nNire helburua beti amaitzea da. Norbere markei begira ere aritzen gara, baina ni kronometrorik gabe joaten naiz. Sentsazioen arabera joaten naiz lasterketan, gozatzeko asmoarekin irten eta oreka bat mantentzen. Helmugara asebeteta iristea gustatzen zait, hori da emaitzarik onena.\nEmaitza oso onak lortu izan dituzu zuk. Horren bila joan egiten da edo iritsi egiten da?\nEgiten ari zaren lasterketaren arabera mantsotzen edo bizitzen da erritmoa. Nik normalean nire erritmoa hartzen dut eta ez diet ingurukoei begiratzen, ez aurretik edo atzetik nor datorren.Azken kilometroetan izan liteke aurrekoren bat begiz jo eta erritmoa apur bat bizitzea, Andraitz igo ondoren badakidalako hamar kilometro horiek egingo ditudala. Baina ordura arte ez. Ni asko estresatzen naiz norbait harrapatu behar dudan horretan pentsatzen, beraz ni nire lana burutzera joaten naiz.\nNoiz ikusi ohi duzu lasterketa amaituko duzula?\nAndraitzera iristean badakit azken 10 kilometroak direla eta ordubete inguru gelditzen dela. Goitik behera da gehiena eta korrika egiteko zoru egokia dago. Hor erritmoa mantendu eta bukatzera joaten naiz.


Ohiko galderak eta FOL departamenturako harrera | Etengabeko Hobekuntza\nOhiko galderak eta FOL departamenturako harrera\nLankidetza – IEFPS ELORRIETA ERREKA MARI GBLHI – Bilbao\nIrakasle berriei harrera egiteko beste era bat partekatzen dugu gaur zuokin guztiokin.\nOn-line dokumentazioarekin lan egiten duten ikastetxeak dauden arren, praktika hau oso laguntza interesgarria izan daiteke plantiletan egonkortasun-arazoak dituzten ikastetxeentzat. Lanerako Prestakuntza eta Orientabideak Departamentuan irakasle berriek sarritan egiten dituzten galderetatik abiatuz, erronka horri aurre egitea erabaki zuten, artikulu honetan azaltzen den legez.\nAlberto Ibargutxiren, Lanerako Prestakuntza eta Orientabideak departamentuko buruaren (Elorrieta- Erreka Mari), laguntza eskertzen dugu, baita haren esperientzia partekatu izana ere. Esperientzia hori beste departamentu eta ikastetxe batzuentzat ere interesgarria izatea espero dugu.\nDepartamentuko irakasle berriei harrera egitea\nIrakasle berriei harrera egin ondoren, puntu hauek ikusi ziren:\nDepartamentuko irakasleek (berriek batez ere) informazio praktikoa eskatzen zuten, beren lana segurtasun eta eraginkortasunez egin ahal izateko.\nEmaten zitzaien hasierako prestakuntza trinkoegia eta eraginkortasun gutxikoa zen, behar dutenean eskatzen baitute irakasleek informazioa.\nDepartamentuak hartutako irizpideek homogeneoak izaten jarraitzea inportantea zen.\nDepartamentuaren material eta baliabideak ordenatuta egoten jarraitzea behar genuen\nIrakasleek pen-drive bat, behar zuten informazio guztiarekin, izatea nahi genuen:\nIRAKASLEAREN KOADERNOA. Irakaslearen koadernoa nola bete (azaltzeko pantaila-kapturekin)\nNOTAK. Ebaluazio-irizpideak, notak sartzeko aplikazioa (pantaila-kapturak), baliokidetasunak …\nDOKUMENTAZIOA. Programazioak, oinarrizko curriculum-diseinuak, azterketak, testuliburuak …\nGELAK ETA BALIABIDEAK. Nola lortu Informatika-gelak, klabeak, giltzak …\nINTRANETEKO INFORMAZIORA SARTZEA. Dokumentazio nabarmena, agirien bilatzailea …\nBESTE GAI BATZUK. Moduluaren aurkezpena, zaintzak, irakasleen hutsegiteak, ikasleak kanporatzea …\nInformaziora sartzeko erak ERRAZA, OSOA, PRAKTIKA ETA ERAGINKORRA izan behar zuen.; horretarako, power-point-eko agiri bat sortu zen, agiriei, informazioari .. etab.i lotzeko lokarriekin; agiri horrek aipatutako pen-drive-a zuen. Lehen diapositibak, sarrerakoak, irudi hau du:\nSistema hori zenbait urtetan erabili ondoren, ondorio hauek atera ditzakegu:\nSistema eraginkorra da, sarritan erabiltzen baitute departamentuko irakasleek eta, halaber, batzuetan hobekuntzak egiten dituzte.Irakasleak ikasturtearen edozein unetan lanean hastea erraztu du (ordezkoak … ).\nErraztasunak eman ditu irizpideak bateratzeko orduan.\nAdministrazioa departamentuak ere bere kudeaketara sartu zuen.Informazioa gaurkotzeak duen garrantzia azpimarratu behar da.\nGaurkotze hori egiten ez bada, ez da erabilgarria (urtero gaurkotzen da).\n← Nueva sección: gestión 2.0\tPreguntas frecuentes y acogida al Dpto de FOL →


Portada Berriak EH internazionalista "G20 Akatu! Dabid eta besteak askatu!" ostiral honetan manifestazioa Bilbon\nAzken hilabetean, G20aren kontrako mobilizazioetan atxilotu zituzten lagunak epaitegietatik pasatzen hari dira. Batzuei kartzela zigorra ezarri diete, beste batzuk berriz, kalean geratu dira. Datorren astean ordea, irailaren 25ean Dabid Bilbotarraren txanda izango da. Haien sententziek diotenaren gainetik, atxiloketa guzti hauek, G20aren kontestuan sistema kapitalista heteropatriarkarraren baitan erabakiak hartzen dituztenen aurrean altxatu zirenen kontrako sorgin eiza dela pentsatzen dugu. Modu horretan, ulertzen dugu, egun haietan bizi izan zen tentsio eta probokazio etengabea ikusirik, onartezina dela prosezu luze hau. Zoritxarrez, guzti honen pairatzaile izan da David Bilbotarra. Eta gaur da eguna, oraindik ere ekilibristaren sokaren gainean aurkitzen dela, Hamburgoko kartzelan, bere gertukoenengandik urrun. Zalantzarik egin gabe, atxilotutako kide guztien askatasuna exigitzen dugu. Dabid eta besteak askatu!\nHala ere, G20ak ekarriko dituen ondorioak, prosezu judizial, kartzela eta karga polizialetatik haratago joango dela ondotxo dakigu. Hamburgon hartutako erabakiek, gure bizitza baldintzatuko dute arlo guztietan ezbairik gabe, eta zentzu horretan, ezinbestekoa zaigu honen aurrean tinko hortzak erakutsi eta haiek ezarri nahi duten bizi eredua salatzea. Horregatik salatzen dugu G20, horregatik joan ginen Hamburgora, eta horregatik borrokatuko dugu hainbeste baldintzatu nahi gaituen sistema hiltzaile honen aurrean. Ez baitago beste jendarte eredu bat eraikitzerik, zapalkuntzan oinarrituta dagoen sistema baten baitan. Horregatik ozen ohiukatzen dugu: G20 Akatu!\nGuzti hau kontuan hartuta, dei egin nahi diegu Bilboko eta Euskal Herriko herritarrei G20aren kontra eta David eta gainontzeko guztien askatasunaren alde gurekin batera, Bilbon, Irailaren 22an, ostirala, 19:30etatik aurrera Arriagatik hasita Manifestatzera.\nJotake! irabazi arte!